Pakar pukulan sudut penalti bantu tingkat keupayaan skuad hoki remaja

BUKIT JALIL, 8 Februari- Beberapa pakar pukulan sudut penalti telah dikenal pasti bagi melatih pemain Malaysia yang bakal beraksi dalam Kejohanan Hoki Piala Dunia Remaja 2023 pada bulan Disember.Presiden Konfederasi Hoki Malaysia (KMH), Datuk Seri Subahan Kamal berkata beberapa perlawanan persahabatan juga diatur sebagai persediaan menghadapi kejohanan itu."Selepas mereka mengambil bahagian dalam Liga Hoki Kebangsaan yang akan bermula pada 9 haribulan dan selepas itu bulan puasa kita merancang untuk mereka sama ada menjemput pasukan negara luar datang ke sini ataupun pasukan perlu keluar bermain. Kita memerlukan sebanyak mungkin kejohanan kompetitif," kata Subahan selepas menghadiri Mesyuarat Jawatankuasa Kerja KMH dengan Majlis Sukan Negara (MSN) di sini.KHM meletakkan sasaran ke separuh akhir memandangkan Malaysia merupakan tuan rumah bagi kejohanan edisi ke-15 itu.Mengenai persediaan skuad senior negara menghadapi Sukan Asia 2023 yang akan berlangsung pada September, Subahan berkata beberapa perlawanan pemanas badan dengan pasukan luar akan diadakan.

(Datuk Seri Subahan selepas menghadiri mesyuarat jawatankuasa kerja MHC dengan Majlis Sukan Negara)


Montpellier pecat Pitau

(Romain Pitau ketika mengendalikan Montpellier / REUTERS)

PARIS, 8 Februari- Kelab bola sepak Perancis, Montpellier telah memecat jurulatih Romain Pitau selepas hanya mengendalikan pasukan  itu kurang daripada empat bulan.Kelab itu dalam satu kenyataan berkata Pitau dan pembantunya Pascal Baills dan Frederic Mendy telah "digantung sementara",  atau dengan erti kata lain,  jurulatih itu tidak akan kembali ke jawatannya.Pitau berusia 45 tahun, yang pernah bermain dalam pasukan Montpellier memenangi kejuaraan Ligue 1 pada 2012,  mengambil alih pasukan pada penghujung Oktober berikutan pemecatan Olivier Dall'Oglio.Dia meninggalkan kelab itu hanya dua mata di atas zon penyingkiran dalam liga utama Perancis berikutan kekalahan 0-2 pada aksi hujung minggu lalu di Strasbourg.Pitau hanya menang dua kali dan tewas tujuh daripada 11 perlawanan liganya ketika mengendalikan Montpellier dan jtidak terkecuali, tersingkir daripada aksi Piala Perancis selepas kalah kepada pasukan divisyen dua Pau.Kelab itu dijangka mengumumkan penggantinya pada sidang media pada petang Rabu. -AFP


Dekwan masih berbisa

(Mohamad Ridzuan Mohamad Puzi muncul juara 100 meter T35/36 GP Olahraga Para Dunia 2023 / Majlis Sukan Negara)

KUALA LUMPUR, 8 Februari- Atlet para olahraga negara, Mohamad Ridzuan Mohamad Puzi menghadirkan berita gembira dari Tunisia apabila berjaya merangkul emas acara 100 meter (m) T35/36 (kecacatan fizikal) pada Grand Prix Olahraga Para Dunia 2023 pada Isnin.Pemenang pingat emas  Sukan Paralimpik Rio 2016 itu merekodkan masa 12.51 saat untuk meninggalkan pesaing terdekat Abdulsattar Challoob dari Iraq yang membawa pulang perak dengan catatan 13.04 saat dalam kejohanan berlangsung di di Stadium Olahraga Rades, Tunis.Pelari dari Maghribi, Anass Sikouk pula meraih gangsa dengan catatan 13.69 saat.Sementara itu, seorang lagi wakil negara, Muhamad Afiq Mohamad Ali Hanafiah, pula berjaya merangkul perak bagi acara 100 meter T11/12 (masalah penglihatan) dengan mencatat 11.67 saat.Muhamad Afiq gagal menandingi kehebatan wakil Uzbekistan, Mansur Abdirashidov yang membawa pulang emas menerusi catatan 11.28 saat manakala gangsa milik Mohammed Ayade dari Iraq dengan 12.09 saat.

(Muhamad Afiq Mohamad Ali Hanafiah sekadar memperoleh pingat perak acara 100 meter T11/12 GP Olahraga Para Dunia 2023 / Majlis Sukan Negara)


Tommy sudah ada bayangan kesebelasan utama pasukan TFC

KUALA NERUS, 7 Februari - Ketua Jurulatih Terengganu FC (TFC), Tomislav Steinbruckner mengakui sudah mempunyai bayangan kesebelasan utama pasukan menjelang sepak mula musim baharu Liga Malaysia (Liga-M) yang dijadual bermula 24 Feb ini.Jurulatih kelahiran Croatia yang lebih mesra dipanggil ‘Tommy’  berkata beliau masih mahu menilai prestasi pemain dalam empat siri perlawanan persahabatan di Thailand bermula esok hingga 13 Februari ini sebelum memuktamadkan skuad naib juara Liga Super musim lalu itu.Menurut Tommy, beliau juga masih mencari seorang lagi tonggak serangan tengah bagi membantu membuka ruang untuk penyerang pasukan melakukan penyudahan.“Tetapi jelas bukan mudah mencari pemain seperti itu terutama dalam kalangan pemain tempatan,” katanya ketika ditemui pada sesi latihan di Kompleks Gong Badak, di sini, hari ini.

(Ketua Jurulatih Terengganu FC (TFC), Tomislav Steinbruckner/ Foto BERNAMA)

Dalam pada itu, katanya, skuad Penyu akan melalui empat siri perlawanan persahabatan di Thailand termasuk satu perlawanan dengan sebuah kelab Liga Denmark, Odense Boldklub FC, yang bakal menjadi ujian sebenar dalam menilai keserasian dan prestasi skuad TFC.Selain perlawanan dengan Odense Boldklub FC, TFC juga akan bertemu dengan tiga kelab dari Thailand iaitu Rajpracha FC, Bangkok FC dan Chonburi FC.Musim ini, TFC menyenaraikan lima tonggak import baharu iaitu Ivan Mamut dan Damagoj Pusic dari Croatia, Sony Norde (Haiti), Adisak Kraisorn (Thailand) dan Surdor Kulmatov (Uzbekistan).Selain itu, naib juara Piala FA musim lalu itu, mengekalkan empat pemain import sedia ada iaitu Habib Haroon (Bahrain), Argzim Redzovic (Montenegro), Jordan Mintah (Ghana) dan pemain kebangsaan Filipina, Luke Woodland. -BERNAMA


Pengurusan bidang sukan yang baik, mampu lakar kemajuan

PETALING JAYA, 7 Februari - Menteri Belia dan Sukan, Hannah Yeoh menekankan betapa pentingnya aspek pengurusan dan pentadbiran dalam bidang sukan bagi menjamin kemajuan serta melakar pencapaian sehingga ke peringkat tertinggi.Beliau menyifatkan pengurusan dan pentadbiran yang gagal akan memberi impak buruk sekali gus akan menjejaskan kemajuan sesuatu sukan.Hannah turut mengharapkan lebih ramai wakil persatuan sukan negara ini menjawat posisi di peringkat global.Sebagai contoh Presiden Persatuan Bolasepak Malaysia (FAM), Datuk Hamidin Mohd Amin yang dipilih menjawat ahli majlis persekutuan bola sepak Antarabangsa (FIFA) baru-baru ini.

(Menteri Belia dan Sukan, Hannah Yeoh menyampaikan ucapan pada majlis kesyukuran Presiden Persatuan Bolasepak Malaysia (FAM), Datuk Hamidin Mohd Amin dipilih sebagai Ahli Majlis FIFA bagi penggal 2023-2027 di Arena Futsal FAM/ Foto BERNAMA)

Dengan kesibukan beliau selepas ini, Hannah berharap barisan jawatankuasa FAM akan terus membantu KBS dalam memajukan sukan bola sepak di negara ini."Jadi dengan pemilihan ini Datuk Hamidin tidak mempunyai banyak masa di Malaysia untuk membantu FAM kerana ada tanggungjawab baharu di dunia global tetapi saya memohon AJK yang lain untuk membantu memikul tanggungjawab ini di Malaysia dan bersama KBS kita usahakan, membangunkan sukan bola sepak di tanah air ini, jadi dengan itu saya ucapkan selamat bertugas kepada Datuk Hamidin," kata beliau pada Majlis Kesyukuran sempena Hamidin dipilih sebagai Ahli Majlis FIFA di Wisma FAM, di sini hari ini.Majlis kesyukuran itu berlangsung meriah dengan dihadiri ramai pihak berkepentingan dalam bola sepak tempatan selain barisan bekas pemain dan legenda, antaranya Datuk Dollah Salleh, Datuk Zainal Abidin Hassan dan Khalid Ali.


TNB sasar pencapaian lebih baik dalam kempen MHL 2023

(Ketua Pegawai Global Business Solutions TNB, Ahmad Hushairi Ibrahim bergambar bersama penerima insentif pemain dan jurulatih hoki TNB yang bertungkus-lumus mengharumkan nama Malaysia di Kejohanan Hoki Piala Dunia edisi ke-15/ Foto BERNAMA)

KUALA LUMPUR, 7 Februari - Pasukan hoki Tenaga Nasional Berhad (TNB) menyasarkan pencapaian lebih baik dalam kempen musim ini.Selepas mengungguli Piala TNB tahun lalu, skuad kendalian Nor Saiful Zaini Nasiruddin mengintai peluang untuk merangkul Piala Sumbangsih dan kejuaraan Liga Hoki Malaysia (MHL) 2023.Tambah Saiful, TNB berada pada landasan terbaik berdasarkan prestasi semasa untuk merangkul kejuaraan liga selepas kali terakhir memenanginya pada tahun 2003.TNB musim ini diperkuatkan dengan kehadiran sembilan pemain kebangsaan."Kita tidak boleh terlalu melihat ke hadapan, jadi kita ada perlawanan pertama Khamis ini untuk merebut kejuaraan pertama (Piala Sumbangsih), jadi kita akan mencapainya,” katanya kepada pemberita selepas Majlis Pengenalan Pasukan Hoki TNB untuk musim 2023 di Kompleks Sukan TNB, Bangsar, di sini, hari ini.

(Kapten TNB, Syed Mohamad Syafiq Syed Cholan menyerahkan jersi pasukan TNB kepada Ketua Pegawai Global Business Solutions TNB, Ahmad Hushairi Ibrahim selepas majlis pengenalan pasukan TNB dan TNB Thunderbolts sempena Liga Hoki Malaysia 2023/ Foto BERNAMA)

Lapan pasukan akan bersaing dalam kategori lelaki iaitu TNB, Terengganu Hockey Team, Maybank, Nurinsafi Sporting, UiTM H-A, TNB Thunderbolts dan Young Tigers serta Angkatan Tentera Malaysia (ATM) yang menjadi pasukan baharu musim ini.Sementara itu, kapten pasukan TNB, Syed Mohamad Syafiq Syed Cholan yakin dengan berbekalkan semangat Piala Dunia baru-baru ini, tidak mustahil Piala Sumbangsih pada boleh menjadi milik mereka.Musim ini TNB diperkuatkan sembilan pemain kebangsaan iaitu Faiz Helmi Jali, Aminuddin Zain, Ramadan Rosli, Firhan Ashari, Amirul Hamizan Azhar, Norsyafiq Sumantri, Shahril Saabah, Najib Abu Hasan dan Tengku Nasrol Ikmal Hakimie.


'Patatimo Boys' berpecah, Nur Izzuddin sah bersama Muhammad Haikal

KUALA LUMPUR, 7 Februari - Persoalan mengenai pasangan baharu pemain beregu lelaki negara Nur Izzzuddin Rumsani terjawab apabila beliau disahkan bergandingan dengan Muhammad Haikal Nazri.Situasi itu sekali gus menyaksikan gabungan Muhammad Haikal-Wan Muhammad Arif Wan Junaidi, yang diberi julukan ‘Patatimo Boys’, terpaksa dipecahkan setelah digandingkan sejak 2019.Pengarah Kejurulatihan Beregu Persatuan Badminton Malaysia (BAM) Rexy Mainaky berkata Wan Muhammad Arif pula akan dipasangkan dengan Yap Roy King, yang juga merupakan pemain beregu campuran bersama Valeree Siow.Beliau berkata keputusan itu diambil selepas Nur Izzuddin menyatakan nekad untuk berpisah dengan pasangan beregunya Goh Sze Fei atas alasan hilang kepercayaan.“Secara jujurnya sejak dari Terbuka Jepun tahun lepas lagi Nur Izzuddin tidak gembira dengan Sze Fei. Sze Fei seolah-olah tidak mahu mendengar apa yang Nur Izzuddin cakap sehinggakan mereka balik berasingan ke sini.“Kemudian ia terjadi lagi di Kejohanan Eropah iaitu Nur Izzuddin langsung tidak gembira, terus menghantar pesanan kepada saya bertanya mengenai masalah tersebut..,” katanya kepada pemberita pada sesi latihan di sini, hari ini.

Rexy berkata Nur Izzuddin sememangnya kecewa kerana tidak dapat memanfaatkan sebaiknya banyak peluang untuk melakar kejayaan akibat perselisihannya dengan Sze Fei.Mereka yang dipasangkan pada 2016 hanya berjaya merangkul satu kejuaraan iaitu Terbuka Jerman 2022.Rexy berkata pihak kejurulatihan telah menjalankan eksperimen ke atas gandingan Nur Izzuddin-Muhammad Haikal pada Cabaran Antarabangsa Malaysia 2022 di Ipoh, Disember lepas dan mereka muncul juara dengan menumpaskan Sze Fei-Goh Boon Zhe, 21-17, 21-16.Pakar beregu dari Indonesia itu juga mengesahkan Sze Fei kini dipasangkan dengan Choong Hoon Jian selepas memaklumkan mereka berdua hampir pasti dipadankan, Jumaat lepas. Sementara itu Wan Muhammad Arif berkata walaupun pada mulanya tergamam dan agak terkilan dengan keputusan tersebut, beliau kini berasa lega selepas berbincang dengan Rexy.“Saya sememangnya sudah jangka perpisahan akan berlaku kerana apabila naik ke pasukan senior kena bersedia (hadapi perpecahan),” kata pemain berusia 20 tahun dari Terengganu ituMuhammad Haikal yang juga berusia 20 tahun dari Kelantan pula berharap dapat memberikan aksi terbaik bersama Nur Izzuddin.Dalam pada itu Rexy memaklumkan Nur Izzuddin-Muhammad Haikal akan dihantar menyertai Terbuka Jerman, bulan depan.Beregu baharu itu bersama Sze Fei-Hoon Jian serta Wan Muhammad Arif-Roy King akan turut beraksi pada empat kejohanan tahun ini iaitu Cabaran Antarabangsa Thailand, Ruichang China Masters, Cabaran Antarabangsa Vietnam dan Cabaran Antarabangsa Osaka. - BERNAMA


Sukan SEA 2023: Ervin tidak pertahan emas golf di Kemboja

KUALA LUMPUR, 7 Februari - Pemain golf negara, Ervin Chang yang beralih ke status profesional tahun lalu tidak akan mempertahankan 2 pingat emas yang dimenangi pada temasya di Vietnam pada 2021.Jelas Ervin, ini kerana peraturan di dalam Sukan SEA hanya membenarkan penyertaan atlet bertaraf amatur sahaja.Ervin sebelum ini mencipta sensasi apabila menamatkan kemarau 21 tahun pingat emas di Sukan SEA dengan menghadiahkan pingat emas menerusi acara individu di Kelab Golf dan Resort Heron Lake, Vinh Phuc.Selain itu, Ervin turut merangkul pingat emas menerusi acara berpasukan."Sukan SEA hanya untuk amatur. Peraturan Sukan SEA tidak benarkan pemain profesional bertanding. Itu sebab utama saya tidak ambil bahagian."Tetapi bagi sukan Asia yang sepatutnya diadakan di China tahun lalu, mereka telah mengubah peraturan membenarkan penyertaan pemain profesional. Jika diberikan peluang, saya akan mewakili Malaysia," katanya pada majlis Pelancaran kalender Jelajah Toyota Persatuan Profesional Golf Malaysia di ibu negara.Dalam masa sama, Ervin menasihatkan pemain-pemain amatur negara, supaya mempersiapkan diri dari segi fizikal dan mental kerana tahap tekanan di peringkat Sukan SEA juga sangat tinggi.


Misi raih 1 emas Skuad Tempuh Halangan Malaysia pada Sukan SEA 2023

PETALING JAYA, 7 Februari- Pengurus Pasukan Tempuh Halangan Andrew Chiu Jing yakin untuk meraih sekurang-kurangnya satu pingat emas pada Sukan Sea 2023 di Kemboja Mei ini.Perkara itu tidak mustahil untuk pasukan negara selepas melihat perkembangan barisan atlet negara selain telah mempamerkan prestasi yang baik dalam semua kejohanan disertai. "Pada tahun ini kita target untuk dapatkan dua perak dan dua gangsa. Tetapi kita punyai atlet ada potensi untuk mendapatkan emas pada tahun ini," katanya di sini.Dalam pada itu, jurulatih pasukan negara Wong Hui Vern turut yakin Malaysia mampu meraih pingat emas di Kemboja sekali gus memperbaiki pencapaian pada Sukan SEA 2019 di Filipina."Kita ada lagi tiga bulan dari sekarang kalau untuk analisis. Kita berlatih 50% sahaja belum lagi pada tahap maksimum, bagaimanapun sekiranya latihan ini dilakukan mereka semua akan dapat pengalaman, simulasi dan pencapaian akan meningkat," katanya kepada pemberita.Sebanyak 4 acara bagi saingan tersebut dipertandingkan iaitu individu lelaki, individu wanita, berganti-ganti lelaki dan berganti-ganti wanita dan kem negara dijangka menghantar 10 atlet untuk acara tempuh halangan pada edisi kali ini.

Manakala bagi sandaran utama pingat emas, Mohd Redha Rozlan atau lebih dikenali sebagai Mat Redho berkata, "ini merupakan peluang terbaik untuk saya merangkul pingat emas pertama negara dalam sukan tempuh halangan."Sebelum ini di Filipina saya dapat tiga pingat perak. Tetapi kali ini kita target lebih tinggi, jadi kita harap ada sinar harapan untuk negara untuk Sukan SEA Kemboja," katanya. Sebagai antara persediaan ke Kemboja, Mat Redho juga telah menyusun jadual kejohanan yang akan disertai sebagai pemanas badan.Terbaharu, dia muncul naib juara dalam satu kejohanan di Guam, Amerika Syarikat.


Bintang Ghana, Christian Atsu antara yang masih terperangkap di bawah runtuhan gempa

ISTANBUL, 7 Februari- Bekas pemain sayap Chelsea dan Newcastle, Christian Atsu dilaporkan masih terperangkap di bawah runtuhan gempa bumi yang melanda Turkiye.Pasukan penyelamat dipercayai bertungkus lumus mencari bintang Ghana itu yang terperangkap dalam runtuhan pertama berskala 7.8 magnitud sebelum runtuhan kedua berskala 7.5 magnitud berlaku beberapa jam selepas itu.Atsu 31, bermain buat kelab Hatayspor yang merupakan kelab utama di Hatay salah satu bandar yang terjejas teruk akibat gempa bumi tersebut.Atsu dipercayai berada di apartmen bersama isteri dan tiga orang anaknya sebelum bangunan tersebut runtuh.Beberapa rakan sepasukannya yang turut mendiami bangunan itu berjaya diselamatkan oleh pasukan penyelamat.Naib Presiden Hatayspor, Mustapha Ozat dalam satu kenyataan berkata Atsu dilaporkan terperangkap dibawah runtuhan bersama-sama Pengarah sukan kelab tersebut, Taner Savut.Atsu sebelum ini menjadi nadi buat skuad Newcastle yang kembali ke Liga Perdana Inggeris pada 2017 setelah menyertai kelab itu menerusi pinjaman dari Chelsea.Sepanjang di 'Magpies', Atsu berjaya membuat 121 penampilan sebelum menyertai Hatayspor pada 2021.-thesun.co.uk

(Pemain Ghana dan Hatayspor, Christian Atsu/ FOTO FB OfficialChristianAtsu)


Sabah belum putuskan kesebelasan utama mungkin tambah pemain import

KOTA KINABALU, 6 Februari - Sabah FC masih belum memutuskan kesebelasan utama pasukan yang akan diketengahkan pada musim ini.Pengendalinya, Datuk Ong Kim Swee, berkata masih terlalu awal untuk membuat pemilihan.Beliau mengakui skuad Sang Badak memerlukan gandingan pemain yang benar-benar mantap berikutan jadual padat termasuk perlu beraksi dalam kejohanan Piala AFC."Secara keseluruhan masih lagi terlalu awal untuk mengenal pasti kesebelasan utama dalam pasukan Sabah FC."Tetapi dengan apa yang kita akan lalui pada musim ini terutamanya banyak perlawanan liga, Piala Malaysia, Piala FA dan termasuk Piala AFC, " kata Kim Swee.

(Pemain Sabah FC/FOTO Facebook Sabah FC)

Bagi mengukuhkan lagi pasukan, beliau turut menyuarakan hasrat untuk menambah slot pemain import.Perkara itu akan dibincangkan bersama pihak pengurusan Sabah FC untuk memohon kelulusan dalam tempoh terdekat.Pemain Sabah FC menjalani kem latihan pra-musim di Thailand sejak akhir bulan lalu sebagai persediaan sebelum memasuki aksi Liga Super 2023 akhir bulan ini.Menurut Datuk Kim Swee beliau berpuas hati dengan sesi berkenaan dan semua pemain diberikan peluang untuk beraksi.Sabah akan bertemu PDRM FC pada perlawanan pertama Liga Super 2023 pada 25 Februari ini.


Persiapan terakhir KDA FC hadapi aksi persahabatan di Turkiye

KUALA LUMPUR, 6 Februari - Sesi jelajah pra-musim 2023 di Antalya, Turkiye bakal jadi medan menilai kesebelasan utama skuad Kedah Darul Aman (KDA FC)Pengendalinya, Mohd Nafuzi Zain berkata, ini adalah peluang buat semua pemain membuktikan kemampuan masing-masing sebelum pemilihan muktamad dibuat.Sesi latihan di Turkiye merupakan persiapan terakhir skuad Kenari sebelum menghadapi musim baharu Liga Malaysia hujung bulan ini.Dalam masa sama menurut Nafuzi, beliau amat berpuas hati dengan komitmen pasukannya selepas menunjukkan peningkatan dalam latihan dan aksi persahabatan sebelum ini.Pengendali berusia 44 tahun itu juga berkata, peluang beraksi menentang kelab-kelab dari Uzbekistan, Kazakhstan dan Ukraine di Turkiye ini akan memberi pengalaman berguna buat skuad yang baru dibentuknya.Ini kerana mereka akan berhadapan dengan corak serta mutu permainan yang berbeza dan ia akan membantu mematangkan para pemain.Kedah akan memulakan saingan Liga Super bertemu Perak FC pada 25 Februari ini.


Gempa bumi di Turkiye tidak jejas jadual aksi persahabatan 'Skuad Kenari'

KUALA LUMPUR, 6 Februari - Kejadian gempa bumi kuat berukuran 7.8 Magnitud yang melanda selatan Turkiye, awal pagi tadi tidak akan menjejaskan aksi jelajah pra-musim Pasukan Kedah Darul Aman FC (KDA FC) di Antalya, Turkiye.Ketua Pegawai Eksekutif KDA FC, Khamal Idris Ali dalam satu kenyataan berkata, gempa bumi itu berlaku di zon berbeza dan tidak mengganggu jadual pasukan sepanjang 10 hari berada di negara itu.Tambah beliau, isu keselamatan pasukan tetap keutamaan pihaknya ditahap tertinggi dengan latihan pramusim akan diteruskan seperti dirancang sebelum ini."Kejadian gempa bumi di Turki adalah di zon yang berbeza dan tidak mengakibatkan jadual pasukan terjejas"Pihak pengurusan bersyukur dan mendoakan semuanya dalam lindungan Ilahi dan mangsa terlibat dengan kejadian tersebut selamat dan dipermudahkan semua urusan."Terima kasih dari kami di bumi Turki, teruskan sokongan, doa semuanya selamat dan ikuti perkembangan semasa pasukan Sang Kenari di saluran rasmi kelab," katanya di laman Facebook rasmi pasukan hari ini.KDA FC akan menentang empat kelab dari Uzbekistan, Kazakhstan dan Ukraine di Limak Arcadia Sports Center.

(Pasukan Liga Super KDA FC sebelum berlepas ke Turkiye/FOTO Facebook KDA FC)


Didakwa langgar kontrak oleh bekas jurulatih, Zii Jia serah kepada peguam

KUALA LUMPUR, 6 Januari - Pemain perseorangan lelaki profesional negara, Lee Zii Jia hanya mahu fokus dalam mencapai tahap prestasi terbaik.Perkara itu disuarakannya biarpun dikhabarkan bekas jurulatihnya Indra Wijaya mungkin mengambil tindakan undang-undang terhadapnya atas dakwaan melanggar kontrak.Pemain nombor empat dunia itu juga mengakui bingung apabila mengetahui mengenai perkara tersebut setelah kedua-duanya berpisah secara baik November tahun lepas.Jelas Zii Jia, perkara itu mengganggu tumpuannya dan diserahkan kepada peguam pasukan terbabit untuk tindakan susulan."Bagi saya apa yang tahu berpisah dengan baik apa yang boleh cakap apa yang buat mungkin ada salah dan ada yang betul. Saya tak nak komen terlalu banyak nanti lagi banyak kesalahan."Betul benda ini mengganggu. Saya juga manusia ada perasan dan saya cuba yang terbaik untuk selesaikan tapi namun tak habis lagi saya tahu ini cabaran yang Tuhan bagi dan perlu hadapi," ketika ditemui selepas sesi latihan pusat di Kejohanan Badminton Berpasukan Asia (BAMTC) 2023 di Akademi Badminton Malaysia (ABM), Bukit Kiara, di sini, sebentar tadi.

Terdahulu, terdapat desas-desus yang mengatakan bahawa Indra mengambil tindakan undang-undang selepas kontraknya ditamatkan pasukan Zii Jia pada November tahun lalu.Sementara itu, kem latihan pusat sebagai persiapan skuad negara menghadapi Kejohanan Badminton Berpasukan Campuran Asia 2023 (BAMTC) di Dubai, Emiriah Arab Bersatu dari 14 hingga 19 Feb ini.Malaysia selaku pilihan keempat kejohanan diundi dalam Kumpulan B bersama-sama India, Kazakhstan dan pasukan tuan rumah.


Kuala Perlis bakal jadi hab sukan permotoran - ADUN

KUALA PERLIS, 6 Februari- Daerah Kuala Perlis bakal dibangunkan sebagai hab sukan permotoran dan destinasi pelancongan sukan lasak, kata Ahli Dewan Undangan Negeri Kuala Perlis, Abu Bakar Hamzah.Beliau berkata usaha itu sejajar dengan hasrat kerajaan menerusi Kementerian Belia dan Sukan yang ingin memberi galakan kepada anak muda untuk terlibat dalam sukan itu.“Kita mempelawa mana-mana penganjur yang berminat memilih Kuala Perlis sebagai tapak penganjuran sukan permotoran kerana kita ingin tarik lebih ramai pengunjung ke sini seterusnya menjana pendapatan tambahan kepada penduduk setempat yang sebahagian besarnya terdiri daripada keluarga nelayan,” katanya kepada Bernama hari ini.Menurut Abu Bakar kerajaan negeri juga bersedia mengadakan rundingan dengan mana-mana pihak yang berminat untuk menjadikan Kuala Perlis sebagai hab sukan permotoran dan destinasi pelancongan sukan lasak sekali gus menyediakan tempat bagi membantu penganjur.Beliau berkata setakat ini sambutan yang diterima daripada penganjur amat menggalakkan selepas Pertandingan 4X4 di Pulau Ketam pada 4 Februari lepas.

(Ahli Dewan Undangan Negeri Kuala Perlis, Abu Bakar Hamzah / FOTO BERNAMA)

“Selepas ini akan ada satu lagi kejohanan sukan permotoran iaitu kejohanan motocross pada Mac ini. Penduduk Kuala Perlis mula berminat dengan sukan ini dan insya-Allah saya berharap pada masa akan datang kita dapat mencungkil bakat muda untuk diketengahkan ke peringkat antarabangsa,” katanya.Katanya selain penganjuran sukan permotoran, kerajaan Perlis juga akan menganjurkan Kampen Bersih dan Cantik Kuala Perlis sebagai usaha mengindahkan daerah ini yang menjadi satu daripada destinasi pelancongan. -BERNAMA


Jelajah pra-musim di Eropah medan terbaik uji kemampuan Kedah

ALOR SETAR, 6 Februari- Jelajah pra-musim ke Eropah menjadi medan terbaik untuk menguji watak, minda, kemahiran dan penglihatan para pemain skuad Liga Super, Kedah Darul Aman (KDA FC).Langkah ini sebagai persediaan menghadapi saingan Liga Malaysia yang akan membuka tirai pada hujung bulan ini.Pemilik KDA FC, Tan Sri Mohd Daud Bakar berkata Sang Kenari dipaksa terbang ke Antalya, Turkiye meninggalkan zon selesa bagi menghadapi iklim, persekitaran dan pasukan serta rakan-rakan baru di Eropah.Beliau berkata, sepanjang berada di sana, setiap pemain diingatkan supaya menjaga persahabatan dengan semua pihak.Malah ia merupakan peluang terbaik mempunyai rakan-rakan baru bagi membina kerja masing-masing dalam dunia bola sepak.“Saya dapat lihat keterujaan dalam wajah masing-masing. Semuanya ingin menghirup udara segar di Antalya sambil memperkuatkan kemahiran dan cara fikir sebagai pemain bola profesional. "Saya pun teruja nak tag along dengan mereka. Kerja saya masih banyak di Malaysi,” katanya selepas mengucapkan selamat jalan kepada pasukan KDA FC di Lapangan Terbang Antarabangsa Kuala Lumpur (KLIA) di Sepang, malam tadi.KDA FC berlepas dari KLIA ke Antalya, lewat malam tadi bagi menghadapi siri jelajah pra-musim di Eropah.

(Tan Sri Mohd Daud Bakar (kanan))

Ia merupakan julung kalinya pasukan Sang Kenari ke Eropah dan kelab pertama dari Liga Malaysia mengadakan empat siri perlawanan persahabatan bertemu kelab dari Uzbekistan, Kazakhstan dan Ukraine.Sepanjang 10 hari berada di Antalya, Sang Kenari akan mengadakan empat perlawanan persahabatan bertemu pasukan FC Nasaf dari Uzbekistan pada 9 Februari; FC Shakter Karaganda dari Kazakhstan pada 10 Februari; FK Maqtaraal dari Kazakhstan pada 12 Februari; dan pasukan terakhir FC Metalist Kharkiv dari Ukraine pada 14 Februari.


Malaysia bakal sertai 11 negara lain dalam Asia Rugby Grand League (ARGL)

KUALA LUMPUR, 5 Februari - Kejohanan sulung Asia Rugby Grand League (ARGL) dijadual berlangsung pada 2024 dengan Malaysia dijangka menjadi salah satu daripada pasukan yang bertanding.Kenyataan dilaman web rasmi Ragbi Asia menyebut, sebanyak 12 negara menyertai mesyuarat rundingan yang diadakan secara fizikal dan maya.

(Presiden Ragbi Asia, Qais Al Dhalai (tengah) semasa mesyuarat rundingan yang diadakan secara fizikal dan maya)

Satu Jawatankuasa diketuai Presiden Ragbi Asia, Qais Al Dhalai juga dibentuk bagi membincangkan konsep dan format awal kejohanan.Menurut Qais, ARGL akan bermula dengan empat pasukan bertaraf kelab dan meningkat kepada 12 pasukan menjelang kejohanan Piala Dunia Ragbi 2027 di Australia.Tambah beliau, saingan ini diadakan bagi mewujudkan liga kelab ragbi bertaraf dunia dan meningkatkan mutu serta nilai komersial kejohanan ragbi di Asia.ARGL akan menggunakan teknologi inovatif termasuk kecerdasan buatan (AI) disamping bekerjasama dengan rakan komersial antarabangsa dan tempatan bagi mendapatkan pembiayaan diperlukan termasuk hak penyiaran.Kesatuan Ragbi Malaysia antara yang berkongsi input dan pengalaman dalam mesyuarat rundingan tersebut selepas menghantar pasukan Malaysia Valke di Kejohanan Asia Global Rapid Rugby pada 2019 dan 2020.


Courtois pula cedera, Ancelotti pening kepala

(Penjaga gol Real Madrid, Thibaut Courtois berbincang dengan pegawai perubatan pasukan ketika sesi pemanas badan / AFP)

PALMA, 5 Februari- Penjaga gol Real Madrid, Thibaut Courtois terpaksa diketepikan pada aksi La Liga menentang Real Mallorca selepas dilaporkan mengalami kecederaan paha ketika sesi pemanas badan sebelum perlawanan.Penjaga gol asal Ukraine Andriy Lunin menggantikan pemain antarabangsa Belgium itu dalam kesebelasan utama.Ia jelas membimbangkan pengendali pasukan, Carlo Ancelotti berikutan Real Madrid sudahpun kehilangan beberapa  pemain utama.Ketika aksi menentang Valencia pada Khamis, Karim Benzema dan Eder Milotao turut mengalami kecederaan.Eden Hazard mengalami kecederaan lutut pada hari Sabtu yang akan menghalangnya untuk beraksi dalam beberapa minggu, manakala Ferland Mendy dan Lucas Vazquez juga tidak bermain.Pemain pertahanan David Alaba kembali ke bangku simpanan ketika menentang Mallorca selepas terlepas lapan perlawanan kerana masalah betis.Madrid memulakan perlawanan menentang Mallorca lima mata di belakang pendahulu La Liga, Barcelona.Skuad kendalian Ancelotti itu menentang pasukan Mesir, Al Ahly pada separuh akhir Piala Kelab Dunia pada Rabu di ibu negara Maghribi, Rabat. -AFP


Neuer utamakan kepentingan peribadi mengatasi kelab- Pengarah Sukan Bayern

(Pengarah Sukan Bayern Munich Hasan Salihamidzic / FC BAYERN)

BERLIN, 5 Februari- Pengarah Sukan Bayern Munich Hasan Salihamidzic kecewa dengan Manuel Neuer, dan menyifatkan kapten pasukan itu mengutamakan kepentingan peribadinya berbanding kelab.Kenyataan itu, yang berkaitan dengan wawancara Neuer dengan media Sueddeutsche Zeitung dan The Athletic, adalah yang terbaru dalam perang mulut antara kelab dan ketua pasukannya.Neuer, yang kini cedera akibat patah kaki akibat kemalangan ski pada Disember, mengkritik keputusan kelab itu memecat jurulatih penjaga gol Toni Tapalovic.Bercakap dengan tabloid Jerman Bild pada Ahad, Salihamidzic berkata: "Saya faham Manuel terkesan secara peribadi, tetapi sebagai kapten saya akan mengharapkan sikap berbeza daripadanya.“Manuel telah meletakkan kepentingan peribadinya mengatasi kepentingan kelab."Kami akan berbincang mengenainya secara dalaman." -AFP

(Ketua Pasukan Bayern Munich, Manuel Neuer / AFP)


MILO teruskan program 'Klinik Juara', bantu lahirkan atlet pelapis negara

KUALA LUMPUR, 5 Februari - Kehebatan sesuatu negara dalam arena sukan, bergantung kepada banyak perkara dan salah satunya ialah keupayaan melahirkan atlet-atlet muda sebagai pelapis masa depan.Sedar dengan senario itu, syarikat minuman terkenal di Malaysia, MILO telah lama mewujudkan satu program yang mampu melahirkan bakat-bakat baharu sukan negara melibatkan generasi muda di peringkat sekolah.Inisatif yang diperkenalkan oleh MILO dalam melahirkan atlet-atlet pelapis negara itu dikenali sebagai program 'Klinik Juara'.Pengurus pemasaran penggunanya, Andrew Yoon mengakui program tersebut adalah satu platform yang memberi peluang kepada semua golongan muda negara bagi mencungkil serta menyerlahkan bakat sukan mereka.Selepas melihat impak positifnya, beliau menjelaskan MILO bersedia meneruskan program 'Klinik Juara' bagi membantu melahirkan lebih ramai atlet muda yang mampu mengharumkan nama Malaysia di pentas antarabangsa suatu masa nanti."Program Juara Klinik akan berterusan tahun ini, kami masih memuktamadkan bilangan peserta tapi kami akan cuba buat yang lebih besarlah, kesemua fokus sukan akar umbi dan juga semua golongan rakyat, untuk Malaysia lah," kata beliau ketika ditemu bual Berita RTM, di sini hari ini.Program Klinik Juara telah bermula sejak tahun 2015 dan kali ini bakal melibatkan sukan seperti badminton, bola sepak, futsal dan bola keranjang.

Para peserta akan mendapat bimbingan daripada jurulatih-jurulatih cemerlang dan juga bekas-bekas pemain negara.Selain itu, ia juga dilihat dapat membentuk karakter dan nilai positif dalam diri generasi muda, sekali gus menjadi teras penting buat mereka pada masa hadapan.Dalam pada itu juga, kerjasama yang diberikan oleh para ibu bapa juga amat membantu dalam membentuk atlet generasi muda tersebut."Pada pandangan saya aktiviti ini perlu diterapkan pada usia kecil lagilah, bermakna anak-anak di awal usia 2-3 tahun pun kita sudah dedahkan dia pada aktiviti sukan dan pada saya, ibu bapa memainkan peranan," jelas Ahmad Riduan Rozali. "Saya bagi pihak ibu bapa amat mengalakkan pendedahan awal kepada sukan, apa-apa sukan sekali pun, macam hari ini kita 'highlight' kan kepada badminton, patut diketengahkan di peringkat awal lagi," menurut Mohd Zailan Ismail.Bagi sukan badminton, para peserta berpeluang menimba pengalaman di bawah bimbingan pemain legenda yang kini menjadi jurulatih iaitu Datuk Rashid Sidek.Laporan disediakan wartawan, Amirul Aizad Mohd Shafie.


Saingan Moto3: Damok sedang biasakan diri dengan jentera KTM

(Pelumba muda negara, Syarifuddin Azman ketika ditemu bual Berita RTM)

PUCHONG, 5 Februari - Pelumba muda negara, Syarifuddin Azman mengakui sedang membiasakan diri dengan jentera KTM yang pertama kali digunakan bersama pasukan MT Helmets-MSI dalam saingan Moto3 musim ini.Jelas pelumba berusia 21 tahun itu, ini kerana jentera KTM dan Honda yang ditunggang beliau sebelum ini mempunyai karakter yang amat berbeza.Justeru, beliau tekad memanfaat sepenuhnya sesi latihan di Jerez,Sepanyol dan Portimao, Portugal pada Mac bagi mendapat gaya tunggangan yang sesuai dengan jentera baharu."Agak sukar sedikit apabila daripada Honda pergi ke KTM untuk sesuaikan diri, KTM saya perlu ubah saya punya 'riding style' (gaya tunggangan) kepada 'stop' and 'go' sebab sewaktu ujian tahun lepas saya masih membawa saya punya 'riding style' Honda, jadi di situ aspek saya untuk biasakan diri," kata beliau ketika ditemu bual Berita RTM di kediamannya, di sini.

(Foto FB Syarifuddin Azman - #Damok63)

Syarifuddin yang terkenal dengan gelaran 'Damok' juga mendapat panduan daripada pengurus ZK Racing, Zulfahmi Khairuddin yang mempunyai pengalaman mengendalikan jentera KTM semasa bersaing dalam saingan Moto3 pada tahun 2012.Saingan Moto3 musim ini akan membuka tirai di Litar Portimao, Portugal, pada 27 Mac depan.


KL City rampas Piala Menteri Wilayah Persekutuan

(Pemain KL City Herlison Caion De Sause Fereira (kiri) diasak pemain Perak Shivan Pillay Asokanketika Perlawanan Piala Menteri Wilayah Persekutuan 2023 di antara pasukan Kuala Lumpur City FC (KL City FC) dengan Perak FC di Stadium Bola Sepak Kuala Lumpur malam tadi/BERNAMA)

KUALA LUMPUR, 5 Februari- Kuala Lumpur (KL) City FC mengubati kekecewaan edisi lepas apabila menjulang Piala Menteri Wilayah Persekutuan 2023 selepas menewaskan Perak FC 3-0 pada pertembungan di Stadium Bola Sepak Kuala Lumpur, Cheras, di sini malam tadi.Pemain import baharu, Herlison Caion yang terlepas peluang memecah kebuntuan selepas tandukannya tersasar pada minit ke-32, berjaya meletakkan pasukan di hadapan dua minit kemudian menerusi sepakan penalti, menewaskan penjaga gol See Tian Keat.Pengadil Muhammad Khairulsyahmi Ahmad Khalidi memberikan sepakan penalti selepas pemain pertahanan Perak Muhammad Hafizal Mohamad Alias mengasari pemain tengah KL City Romel Morales.Perak yang dibimbing Datuk Lim Teong Kim hampir menyamakan kedudukan pada masa kecederaan namun percubaan dari luar kotak penalti penyerang import Christian Obiozor selepas menerima umpanan rakan sepasukan sekadar menggegar palang.Bersambung babak kedua, KL City memulakan aksi dengan baik dan hampir menggandakan kedudukan tetapi Caion mensia-siakan peluang terhidang apabila gagal meletakkan bola di jaring dalam situasi satu lawan satu berdepan Tian Keat pada minit ke-48.Bagaimanapun, gol kedua skuad The City Boys bimbingan Bojan Hodak menjelma jua apabila kapten Paulo Josue yang tidak dikawal tenang melepaskan rembatan dari jarak dekat pada minit ke-53.Jaringan Giancarlo Gallifuoco menerusi tandukan berpunca sepakan penjuru pada minit ke-74 menutup peluang kebangkitan Perak dan melengkapkan kemenangan 3-0 KL City sekali gus merampas semula gelaran juara Piala Menteri Wilayah Persekutuan.

(Pemain KL City FC meraikan kejayaan bersama selepas menjuarai Perlawanan Piala Menteri Wilayah Persekutuan 2023 di antara pasukan Kuala Lumpur City (KL City FC) dengan Perak FC di Stadium Bola Sepak Kuala Lumpur malam tadi/BERNAMA)

Kejayaan itu menyaksikan KL City merangkul gelaran kedua selepas muncul juara sulung pada edisi 2021 sebelum bertukar tangan kepada Negeri Sembilan FC musim lepas.Kemenangan malam tadi turut menyaksikan juara Piala Malaysia 2021 berjaya merakam kemenangan pertama dalam tempoh pramusim selepas mencatat keputusan seri, masing-masing menentang Terengganu FC dan Kelantan United FC bulan lepas.Sementara Perak mengalami kekalahan kedua berturut-turut dalam tempoh pramusim selepas tewas di tangan Penang FC bulan lepas.Kedua-dua pasukan akan memulakan saingan Liga Super pada 25 Feb ini dengan KL City dijadual menentang Penang FC di sini manakala Perak akan bertemu Kedah Darul Aman FC di Stadium Perak, Ipoh.Dalam pada itu, aksi malam tadi diserikan dengan kehadiran Menteri Belia dan Sukan Hannah Yeoh dan isteri Perdana Menteri Datuk Seri Dr Wan Azizah Wan Ismail.-BERNAMA


Jangan 'koyakkan' mental Zii Jia, sokongan moral peminat, kembalikan rentak -Rashid Sidek

KUALA LUMPUR, 4 Februari- Legenda badminton negara, Datuk Rashid Sidek berpendapat, tiada guna untuk terus mengecam pemain perseorangan lelaki profesional negara, Lee Zii Jia yang berdepan kemerosotan prestasi dalam beberapa kejohanan musim ini.Sebaliknya, beliau berkata sudah tiba masanya untuk peminat sukan tanah air membalas jasa Zii Jia dengan menzahirkan sokongan moral kepadanya bagi mengembalikan semula rentak sebenar pemain ranking keempat dunia tersebut.Katanya, motivasi daripada peminat sukan negara,sememangnya diperlukan Zii Jia, namun dalam masa sama pemain itu juga perlu mencari jalan untuk meningkatkan tahap permainannya."Zii Jia perlu ada perancangan dan pasukan yang bagus untuk mengenal pasti kelemahannya, di samping meningkatkan prestasi permainan yang lebih bagus dan kemas.Dalam pada itu Rashid menasihatkan agar Zii Jia mendapatkan khidmat seorang jurulatih bagi memperbaiki perestasinya pada tahap terbaik selepas kemerosotan sejak kebelakangan ini."Bagi saya setiap pemain perlu ada jurulatih dan pasukan yang bagus kerana ia dapat meningkatkan keupayaan fizikal serta mental pemain. Zii Jia hanya perlu fokus kepada bermain sahaja."Mahu jadi pemain bertaraf tinggi kena ada latihan yang keras, jurulatih dan pasukan akan merencana persiapan terbaik buatnya.

"Yang penting ada pihak boleh beri dia semangat untuk terus kekal bertanding," katanya kepada pemberita selepas merasmikan satu program amal, di sini.Bekas Juara All England itu sebelum ini mengalami penurunan ranking dunia apabila jatuh dua anak tangga ke kedudukan keempat berdasarkan ranking terkini dikeluarkan Persekutuan Badminton Dunia (BWF).Ketiadaan jurulatih di samping Zii Jia selepas berpisah dengan jurulatih dari Indonesia, Indra Wijaya, November tahun lepas ternyata memberikan impak kepada pemain berusia 25 tahun itu.


IPD Serdang anjur E-Sukan buat warganya

SHAH ALAM, 4 Februari-Ibu Pejabat Polis Daerah (IPD) Serdang julung kalinya menganjurkan Kejohanan E-Sports Piala Ketua Polis Selangor khas buat anggota dan pegawai polis di Selangor.Pemangku Ketua Polis Selangor, Datuk S. Sasikala Devi berkata, kejohanan ini diadakan bertujuan memilih peserta bagi mewakili Kontinjen Selangor ke Kejohanan Sukan E-Sport Piala Ketua Polis Negara.Tambah beliau, kejohanan digital seperti ini juga merupakan wadah untuk memupuk budaya bersukan dalam kalangan warga PRDM."Tujuan kejohanan ini diadakan adalah untuk memupuk semangat kesukanan peserta dan menguji bakat mereka dalam permainan ini", katanya selepas merasmikan Majlis Penutupan Kejohanan E-Sports Piala Ketua Polis Selangor di IPK Selangor.Kejohanan yang berlangsung selama tiga hari bermula 1 hingga 3 Februari 2023 ini melibatkan penyertaan dari 17 pasukan.Tiga kategori permainan E-sports yang dipertandingkan iaitu Mobile Legend, Fifa 2023 dan PUB-G.

(Pemangku Ketua Polis Selangor, Datuk S. Sasikala Devi/ FOTO RTM)


Olimpik Paris 2024: Larian Obor bemula di Marseille

MARSEILLE, 4 Februari-Larian obor sempena Temasya Olimpik Paris 2024 akan bermula di Marseille pada April 2024.Perkara itu diumumkan ketua jawatankuasa penganjur, Tony Estanguet Menurut beliau, pemilihan bandar pelabuhan itu amat tepat kerana ia memiliki ciri-ciri yang bertepatan dengan temasya berkenaan iaitu popular, meriah dan berbilang budaya.Obor berkenaan akan dibawa dari Greece ke Marseille merentasi Laut Mediterranean menggunakan kapal layar bertiang tiga.Ia kemudian akan dibawa menjelajah seluruh Perancis selama tiga bulan sebelum tiba di Paris untuk acara pembukaan pada 26 Julai 2024.Jelas Estanguet, lokasi larian obor akan diumumkan pada Mei depan.Temasya sukan musim panas terbesar di dunia itu kembali ke Paris selepas kali terakhir ia menjadi tuan rumah 100 tahun lalu.Marseille turut akan menjadi venue beberapa acara sukan termasuk bola sepak dan sukan pelayaran-AFP

(Larian Obor Paris bakal bermula di bandar Marseille, Perancis/FOTO AFP)


AIULA OLD TOWN, 4 Februari-Pelumba Movistar, Ruben Guerreiro muncul pemenang keseluruhan, sekaligus memberikan kejuaraan pertama buat pasukan baharunya itu dalam kalendar 2023.Penunggang asal Portugal itu menamatkan perlumbaan peringkat kelima yang juga terakhir di kedudukan ke-16 semalam.Namun kejayaan menawan laluan peringkat keempat pada Khamis memberinya kelebihan untuk mendahului kutipan mata keseluruhan.Tempat kedua keseluruhan dimenagi pelumba UAE Team Emirates, Davide Formolo diikuti Santiago Sanchez dari pasukan Bahrain Victorious ketiga.Laluan peringkat kelima melibatkan jarak sejauh 143 kilometer bermula dari Aiula Old Town ke Maraya pula dimenangi Simone Consonni dari pasukan Cofidis.Consonni berjaya melakukan pecutan pada 300 meter terakhir untuk melintasi garisan penamat dengan catatan masa 3 jam, 10 minit dan 13 saat-AFP

(Pelumba Movistar, Ruben Guerreiro juara keseluruhan berbasikal Jelajah Arab Saudi/FOTO AFP)


Sukan SEA Kemboja: Mat Redho sandaran MORSA raih pingat emas

KUALA LUMPUR, 4 Februari-Persatuan Sukan Tempuh Halangan Malaysia (MORSA) masih meletakkan sandaran pingat emas kepada atlet sukan esktrem negara Mohd Redha Rozlan atau Mat Redho di Sukan SEA Kemboja 2023.Namun menurut Presiden MORSA Alex Cheah, untuk edisi kali ini, atlet itu hanya akan menyertai satu acara individu berbanding tiga semasa temasya di Filipina."Sukan SEA kali ini, kita akan tumpukan pada acara penting. Kita ada atlet dalam pelbagai acara. Kita tewas pada Sukan SEA lepas kerana Mat Redho kena bertanding pada acara individu dan pasukan", katanya kepada media.Pada temasya di Hanoi tahun lalu, Malaysia membawa pulang tiga pingat perak dan satu gangsa.MORSA telah menyenaraikan lapan nama antaranya William Yoong Wei Theng, Muhamad Adib Nor Akhsan dan beberapa muka baharu.Edisi di Kemboja kali ini menawarkan 4 acara iaitu individu lelaki, individu wanita, berganti-ganti lelaki dan berganti-ganti wanita.


Liga Perdana Inggeris: Chelsea sekadar seri menentang Fulham

LONDON, 4 Februari-Chelsea masih gagal mencipta kemenangan selepas dipaksa seri oleh Fulham 0-0 dalam aksi yang berlangsung di Stamford Bridge semalam.Tuan rumah, Chelsea yang turun dengan deretan bintang seperti Enzo Fernandez mengharapkan kemenangan dalam pertemuan ini.Bintang termahal Chelsea, Enzo Fernandez membuat penampilan pertamanya setelah memecahkan rekod pembelian termahal dengan harga $107 juta Pound Sterling dari Benfica pada jendela perpidahan minggu lalu.Mykhailo Mudryk, Noni Madueke dan David Datro Fofana turut diberi peluang membuat penampilan oleh Graham Potter.Keputusan seri meletakkan Chelsea di tangga kesembilan sekaligus menyukarkan misi ke Liga Juara musim depan.Pengurus Chelsea, Graham Potter meminta agar penyokong-penyokong kelab berkenaan agar memberi pemain-pemain baharu sedikit masa bagi mengadaptasi gaya dan corak permainan pasukan tersebut."Pemain baharu ditandatangani perlu sedikit masa bagi menyesuaikan diri di liga dan negara baharu. Perkara ini adalah sesuatu yang biasa dalam perniagaan bila harga pembelian menjadi persoalan", ujarnya."Chelsea kini mempunyai sekumpulan pemain yang hebat. Paling penting adalah bagaimana untuk bermain bersama-sama. Itu adalah tugas utama pasukan kini", tambah Potter.Disebalik keputusan seri, persembahan yang ditunjukan oleh pemain-pemain baharu seperti Fernandez menyakinkan penyokong dan pengurusan Chelsea.Fernandez hampir-hampir menemui gol sulung pada separuh masa kedua namun sepakan lencongnya di sebelah kiri gol Fulham tersasar sedikit.Chelsea yang hanya mempunyai tiga percubaan sepanjang perlawanan masih gagal mencipta sebarang gerakan yang mampu mengancam pintu gol Fulham sehingga tamat perlawanan.Sementara itu Fulham menampilkan persembahan terbaiknya dengan corak bertahan penuh berdisiplin dibawah kendalian Marco Silva sekaligus menyukarkan chelsea bagi mencipta sebarang gerakan berbahaya.Kedudukan seri 0-0 meletakkan Fulham di tangga keenam liga dan mencerahkan peluang bagi bermain di Liga Eropah musim depan.-AFP

(Aksi pertahanan Chelsea, Benoit Badiashile berebut bola ketika pertemuan menentang Fulham/FOTO AFP)


Legenda F1 Perancis, Jean-Pierre Jabouille meninggal dunia

(Jean-Pierre Jabouille (TENGAH) ketika muncul juara GP Austria pada 1980 / REUTERS))

PARIS, 4 Februari- Pemandu Formula 1, Jean-Pierre Jabouille, yang memenangi Grand Prix pertama pasukan Renault pada 1970-an, telah meninggal dunia pada usia 80 tahun.Berita itu dikongsi keluarganya kepada AFP pada Khamis.Pelumba asal Perancis itu bertanding dalam 49 perlumbaan F1 antara 1975 dan 1980, memenangi Grand Prix Perancis di laman sendiri pada 1979 dan Grand Prix Austria pada musim berikutnya.Anak kelahiran Paris itu juga mendapat tempat ketiga dalam perlumbaan 24 Jam Le Mans sebanyak empat kali.Beliau bertindak sebagai pengarah teknikal pasukan Ligier sebelum mengetuai Peugeot Sport dan menubuhkan pasukannya sendiri, Jabouille-Bouresche Racing.Selain dua kemenangannya, dia juga meraih enam petak pertama.Kerjaya bintang lumba F1 itu menemui penghujungnya pada 1980 selepas terlibat dalam kemalangan yang menyebabkan dia patah kaki.-AFP

(Jean-Pierre Jabouille semasa Kejohanan Dunia Formula 1 2019, Grand Prix Perancis pada 20 hingga 23 Jun di Le Castellet / REUTERS)


Gol Ronaldo selamatkan Al Nassr

AL-HASA, 4 Februari- gol lewat permainan oleh Cristiano Ronaldo menyelamatkan maruah Al-Nassr ketika seri 2-2 ketika menentang Al Fateh.Bintang Portugal yang berusia 38 tahun itu berjaya menjaringkan gol melalui sepakan penalti pada minit-93 perlawannan sekaligus membawa Al-Nassr mengungguli Liga Arab Saudi dengan kelebihan satu perlawanan berbanding kelab Al Shabab.Ronaldo berjaya memecahkan kebuntuan gol dalam penampilan ketiga buat kelab berkenaan setelah gagal menjaringkan gol dalam penampilan sebelum ini.Menurut sumber yang rapat dengan kelab Al-Nassr,Pemenang lima kali Ballon d"or yang memegang rekod sebagai penjaring terbanyak Liga Juara-Juara dan antarabangsa itu menuai keuntungan lebih 400 juta Euro hasil perpindahan mengejut ke kelab Arab Saudi itu.Tambah sumber berkenaan, Jumlah tersebut turut melibatkan 200 juta Euro bagi mempromosikan Arab Saudi yang akan membida sebagai tuan rumah kepada kejohanan Piala Dunia 2030.Ronaldo menjadi watak utama kepada kerajaan Arab Saudi bagi mempertingkatkan reputasi yang dikenali dengan rekod hak asasi yang buruk sebelum ini-AFP

(Aksi Cristiano Ronaldo ketika menentang Al Fateh/ FOTO AFP)


Belanjawan 2023: KBS harap kerajaan salur peruntukan tambahan

KUALA LUMPUR, 3 Februari - Kementerian Belia dan Sukan (KBS) berharap menerima suntikan dana tambahan dalam Belanjawan 2023. Menurut Timbalan Menterinya, Adam Adli Abd Halim peruntukan itu amat penting bagi tujuan mempersiap atlet menghadapi pelbagai kejohanan dan temasya besar pada tahun ini.“Kita minta Perdana Menteri Datuk Seri Anwar Ibrahim untuk beri ruang yang lebih kerana kita akan berhadapan dengan kejohanan besar berturut-turut.“Kita kena hantar atlet untuk bertanding di kejohanan luar supaya mereka memperoleh persaingan yang berkualiti serta pendedahan yang cukup. Kita cuba optimumkan peruntukan yang diberi untuk pastikan atlet ini dapat masuk ke kejohanan dengan persediaan yang cukup,“ kata beliau pada Sidang Media Pelancaran Jelajah Bola Keranjang ‘3 Lawan 3’ 2023, pada Khamis.

(Timbalan Menteri KBS, Adam Adli Abd Halim/FOTO BERNAMA)

Tahun ini beberapa kejohanan dan temasyar besar akan berlangsung iaitu Sukan SEA Kemboja pada Mei dan Sukan Asia Hangzhou di China September ini serta Sukan Olimpik Paris 2024.Perdana Menteri, Datuk Seri Anwar Ibrahim akan membentangkan Belanjawan 2023 pada 24 Februari ini.


Tze Yong wakil tunggal negara di Thailand Masters

(Pemain perseorangan Lelaki negara Ng Tze Yong/FOTO BERNAMA)

BANGKOK, 3 Februari - Pemain perseorangan lelaki negara, Ng Tze Yong, menjadi wakil tunggal negara yang meneruskan perjuangan dalam saingan Thailand Masters apabila melangkah ke suku akhir buat pertamanya musim ini di Bangkok, pada Khamis.Dalam saingan di Stadium Nimibutr di sini, pemain muda berusia 22 tahun itu merangkap pilihan kelapan kejohanan menjinakkan pemain Korea Selatan, Heo Kwang Hee, 21-16, 21-10 di pusingan kedua dalam pertarungan selama 38 minit itu.Pemain ranking ke-17 dunia itu akan berdepan dengan pemain berpengalaman dari Kong Kong, Angus Ng Ka Long, yang juga pemain nombor 14 dunia, untuk mengesahkan tiket ke separuh akhir, pada Jumaat.Tze Yong, sebelum ini, gagal melepasi pusingan awal dalam tiga kejohanan tahun ini iaitu Terbuka Malaysia (pusingan pertama) dan tersingkir pada pusingan kedua masing-masing diTerbuka India dan Indonesia Masters.

Ka Long pula mengesahkan slot suku akhir selepas mengalahkan pemain profesional negara, Cheam June Wei, 21-19, 12-21, 21-9. Sementara itu, beregu campuran profesional negara, Goh Soon Huat-Shevon Lai Jemie dan Chan Peng Soon-Cheah Yee See turut tersingkir di pusingan kedua.Soon Huat-Shevon, gandingan nombor 11 dunia, ditunjuk keluar oleh pasangan nombor 35 dunia dari Jepun, Hiroki Midorikawa-Natsu Saito, 15-21, 10-21, manakala Peng Soon-Yee See tewas kepada gandingan Indonesia, Amri Syahnawi-Winny Oktavina Kandow, 19-21, 15-21.Dalam acara beregu lelaki, wakil negara, Nur Mohd Azriyn Ayub-Low Juan Shen gagal melepasi pusingan kedua selepas tewas 14-21, 21-19, 16-21 di tangan wakil Taiwan, Chiu Hsiang Chieh-Yang Ming Tse.Beregu muda negara , Low Hang Yee-Ng Eng Cheong terpaksa akur tewas kepada gandingan nombor lapan dunia dari Indonesia, Muhammad Shobihul Fikri-Bagas Maulana, 10-21, 15-21. - BERNAMA


Nagulendran dilantik KSU KBS baharu

PUTRAJAYA, 2 Februari- Dr. Nagulendran Kangayatkarasu dilantik sebagai Ketua Setiausaha (KSU) Kementerian Belia dan Sukan (KBS) baharu, berkuat kuasa hari ini.Ketua Setiausaha Negara, Tan Sri Mohd Zuki Ali berkata pelantikan Nagulendran, 53 tahun berdasarkan kelayakan, ciri-ciri kepimpinan dan pengalaman luas serta pengetahuan beliau dalam pembangunan generasi masa depan.Beliau pernah memegang pelbagai jawatan di pelbagai bidang seperti sumber manusia, perancangan dasar dan teknologi strategik di Kementerian Sains, Teknologi dan Inovasi.Jawatan terakhir beliau adalah sebagai Timbalan Ketua Setiausaha (Perancangan dan Pembudayaan Sains), Kementerian Sains, Teknologi dan Inovasi.Nagulendran telah berkhidmat dalam perkhidmatan awam selama 28 tahun sebagai Pegawai Tadbir dan Diplomatik bermula pada 25 Januari 1995 dan mempunyai Ijazah Doktor Falsafah dalam bidang Tadbir Urus Biodiversiti dari University Of Nottingham, Ijazah Sarjana Pengurusan Alam Sekitar, United Kingdom dan Ijazah Sarjana Muda (Kepujian) dari Universiti Sains Malaysia."Saya percaya dengan pengalaman serta kredibiliti dimiliki Nagulendran untuk menerajui KBS dapat dilaksanakan dengan penuh integriti dan profesional dalam memenuhi aspirasi Malaysia Madani ke arah mewujudkan golongan belia yang patriotik, bersatu padu, berdisiplin dan berbudaya sukan demi perpaduan dan pembangunan negara," katanya menerusi kenyataan.

(Foto Facebook Tan Sri Dato' Seri Mohd Zuki Ali, Ketua Setiausaha Negara)


Dipilih sebagai Ahli Majlis FIFA, Datuk Hamidin akui pikul tanggungjawab besar

KUALA LUMPUR, 2 Februari- Datuk Hamidin Mohd Amin mengakui kejayaannya terpilih sebagai Ahli Majlis Persekutuan Bola Sepak Antarabangsa (FIFA) mewakili Asia merupakan tanggungjawab besar.Beliau turut berterima kasih kepada Perdana Menteri, Datuk Seri Anwar Ibrahim yang menyatakan sokongan kuat kepada beliau.“Sudah tentu ini penuh dengan tanggungjawab untuk saya bawa, memastikan bolasepak Malaysia, ASEAN, Asia dan dunia akan bertambah lebih baik daripada sekarang."Semasa kunjungan saya bertemu beliau ( Perdana Menteri)telah menyatakan sokongan yang kuat bagi pihak beliau dan kerajaan menyokong saya untuk memastikan menang dan memastikan untuk menduduki kerusi ini untuk meletakkan Malaysia di peta dunia bolasepak", katanya.Hamidin turut meluahkan penghargaan kepada Menteri Belia dan Sukan, Hannah Yeoh dan Tunku Mahkota Johor, Tunku Ismail Sultan Ibrahim serta peminat bola sepak negara yang sentiasa menyokongnya.Hamidin dipilih sebagai Ahli Majlis FIFA bagi penggal 2023-2027 pada Kongres Konfederasi Bola Sepak Asia-AFC ke-33, di Pusat Konvensyen Gulf di Manama, Bahrain.

(Kongres Konfederasi Bola Sepak Asia-AFC ke-33, di Pusat Konvensyen Gulf di Manama, Bahrain)

Beliau yang sebelum ini merupakan Ahli Jawatankuasa Eksekutif AFC, menerima 30 undian.Beliau merupakan antara tujuh calon yang bertanding bagi mengisi lima kerusi wakil lelaki Asia.Untuk rekod, Hamidin merupakan rakyat Malaysia keempat yang dilantik selepas Naib Presiden FAM, Lee Kee Siong pada tahun 1960.Ia disusuli Tan Sri Hamzah Abu Samah pada tahun 1972 dan Yang di-Pertuan Agong Al-Sultan Abdullah Ri-ayatuddin Al-Mustafa Billah Shah pada 2015.


Liga Super 2023: Skuad Harimau Kumbang sasar 6 teratas

(Pengerusi Ahli Lembaga Penang FC, Soon Lip Chee)

BATU KAWAN, 2 Februari- Skuad Harimau Kumbang menyasarkan kedudukan 6 teratas dalam saingan Liga Super untuk tahun ini.  Pengerusi Ahli Lembaga Penang FC, Soon Lip Chee berkata, sasaran itu adalah positif memandangkan skuad ini mempunyai ramai pemain baharu yang perlu menyesuaikan diri dengan corak permainan. Menurutnya, sasaran itu juga realistik bagi memperbaiki kedudukan tercorot musim lalu. "Memang 'target' kita selama ni yang ditetapkan oleh Ketua Menteri, dua tahun lalu iaitu musim 2021dan kita kekalkan juga top 6 kerana kita percaya kalau kita memberikan tekanan yang lebih banyak kepada mereka, mereka akan terasa," katanya. Beliau berkata demikian selepas Majlis Pelancaran Jersi Penang Football Club Musim 2023.  Dalam pada itu, Lip Chee menjelaskan sekiranya anak buah Manzoor Azwira mampu menghabiskan saingan Liga Super dalam kedudukan lima terbaik, ia merupakan satu bonus buat mereka.

(Soon Lip Chee pada Majlis Pelancaran Jersi Penang Football Club Musim 2023)


KUALA LUMPUR, 2 Februari- Teka-teki peminat akhirnya terjawab apabila Radio Televisyen Malaysia (RTM) bakal menyiarkan 75 perlawanan secara langsung bagi saingan Liga Malaysia 2023, bermula 24 Februari ini.Bagi peminat bola sepak tanah air, berita itu memang dinantikan oleh mereka menjelang sepak mula Liga Malaysia musim ini."Sekarang ini kerajaan tubuhkan satu rancangan baru untuk rancangan untuk Liga Super jadi sangat berpuas hatilah sebab siaran percuma kita tidak payah bayar sangat berpuas hati," kata peminat bola tempata, Masrin Opodok."Satu pendekatan yang baik untuk peminat bola sepak yang mana mereka tidak perlu menanti pasukan-pasukan yang mereka minati sahaja disiarkan di televisyen bila sudah dapat 75 perlawanan peminat dapat peluang untuk menyokong dimana-mana dirumah atau distadium," kata Azman Hasan."Ini salah satu daripada impak menaikkan martabat bola sepak malaysia pertama, kedua anak-anak boleh berminat secara langsung untuk bolasepak. RTM itu akan dinaikkan martabat mereka sekurang-kurangnya sebelum banyak bagi pada swasta," Kata seorang lagi peminat bola Nordin Sohed."Jadi saya rasa ye, saya ucapakan terima kasih pada Kementerian Komunikasi Digital yang sudi mendengar keluhan rakyat yang hendak tengok bola yang tidak dapat tengok dekat stadium jadi bila ada siaran langsung ini alhamdulilah," kata Mohd Yaacob Zainal.

(RTM bakal siar 75 perlawanan secara langsung saingan Liga Malaysia)


KUALA LUMPUR, 2 Februari- Perdana Menteri, Datuk Seri Anwar Ibrahim merakamkan ucapan tahniah kepada Presiden Persatuan Bolasepak Malaysia (FAM), Datuk Hamidin Mohd Amin yang dipilih sebagai Ahli Majlis Persekutuan Bola Sepak Antarabangsa (FIFA) mewakili Asia.Perdana Menteri berharap pelantikan itu akan membawa nafas baharu kepada bola sepak negara.Menerusi catatan di Facebook, Anwar turut mengucapkan selamat bertugas kepada Hamidin."Datuk Hamidin dipilih sebagai Ahli Majlis FIFA bagi penggal 2023-20271 pada Kongres AFC ke-33, di Pusat Konvensyen Teluk di sini.Beliau yang sebelum ini merupakan Ahli Jawatankuasa Eksekutif Jun AFC, menerima 30 undian," menurut catatan facebook tersebut. Hamidin antara tujuh calon yang bertanding bagi mengisi lima kerusi wakil lelaki Asia.

(PM ucap tahniah pemilihan Datuk Hamidin sebagai Ahli Majlis FIFA/AFP)


Saudi tiada bantahan penyertaan Rusia dalam AFC

(Abdulaziz bin Turki Al-Faisal bercakap dengan seorang wartawan semasa Kongres AFC ke-33/AFP)

MANAMA, 2 Januari- Arab Saudi tidak akan membantah hasrat Rusia menyertai Konfederasi Bola Sepak Asia (AFC), kata menteri sukannya ketika Rusia mencari jalan untuk kembali ke pertandingan antarabangsa.Rusia sedang mempertimbangkan kemungkinan berpindah ke Asia pada Disember, setelah dikenakan larangan menyertai pertandingan antarabangsa oleh badan induk Eropah, UEFA susulan pencerobohan di Ukraine.Walaupun Kesatuan Bola Sepak Rusia kemudiannya menggesa pembentukan jawatankuasa kerja untuk menyambung semula hubungan dengan UEFA, ketua Kesatuan Bola Sepak Rusia, Alexander Dyukov tidak menolak kemungkinan mendapatkan keahlian AFC.Ketika bercakap dalam Kongres AFC di Bahrain, Menteri Sukan Arab Saudi Putera Abdulaziz bin Turki Al-Faisal berkata beliau tidak nampak masalah dengan Rusia mengalihkan kesetiaannya kepada Asia.“Jika FIFA dan AFC membenarkannya dan ada faedah untuk Asia maka saya tidak fikir ada masalah dengan perkara itu,” tambah beliau.Menyertai AFC bermakna Rusia akan bermain perlawanan kelayakan Piala Dunia menentang pasukan Asia dan pasukan kelabnya akan mengambil bahagian dalam pertandingan Asia.Minggu lalu, atlet Rusia dan Belarus yang diketepikan daripada kebanyakan sukan Olimpik sejak pencerobohan Ukraine, dijemput untuk bertanding dalam Sukan Asia di China yang ditangguhkan tahun ini.Jawatankuasa Olimpik Antarabangsa juga menyatakan bahawa kemungkinan membenarkan Rusia dan Belarus bertanding dalam temasya Sukan Olimpik Paris 2024 harus "dikaji dengan lebih lanjut", sekali gus mengabaikan ancaman Ukraine untuk memboikot. -AFP

(Abdulaziz bin Turki Al-Faisal menyampaikan ucapan semasa Kongres Konfederasi Bola Sepak Asia (AFC) ke-33/AFP)


F1: Haas pasukan pertama perkenal jentera pelumbaan musim 2023

SILVERSTONE, 1 Februari-Haas menjadi pasukan Formula Satu (F1) pertama mempamerkan wajah baharu jentera bagi saingan musim 2023.Tayangan video digital dalam talian memaparkan jentera Ferrari itu dihiasi dengan warna lebih bertenaga daripada gabungan merah, hitam dan putih.Ia akan turun di Litar Silverstone buat kali pertama pada 11 Februari ini sebelum menjalani sesi ujian di Bahrain pada 23 hingga 25 Februari kemudian.Saingan F1 musim 2023 bakal membuka tirai dengan perlumbaan GP Bahrain di Litar Sakhir pada 5 Mac.Musim lalu, Haas menamatkan saingan di kedudukan kelapan daripada 10 pasukan, lebih baik daripada pencapaian kedudukan tercorot pada 2021.Musim ini mereka mengekalkan pemandu Denmark, Kevin Magnussen, namun membawa masuk pemandu veteran dari Jerman, Nico Hulkenberg bagi mengantikan tempat Mick Schumacher.


NSFC tingkatkan keupayaan penyerang hadapi musim baharu Liga M

(Foto FB Negeri Sembilan Football Club)

SEREMBAN, 1 Februari - Negeri Sembilan FC (NSFC) akan memberi tumpuan untuk meningkatkan keupayaan bahagian penyerang bagi menghadapi musim baharu Liga Malaysia (Liga M). Pengurus pasukan, K. Devan berkata bagaimana pun beliau percaya pasukan itu mampu memberi cabaran pada saingan akan datang melihat kepada keserasian dan prestasi dalam kalangan pemain tempatan. Jelasnya, walaupun majoriti daripada pasukan itu merupakan pemain baharu, beliau percaya bakat generasi muda itu dapat diketengahkan sekali gus melahirkan pemain yang berkualiti. "Kalau pemain import ini sampai lewat sudah tentu dari segi taktikal permainan pasukan dan juga keserasian dan persefahaman antara pemain tempatan dan pemain baharu yang masuk itu menyesuaikan diri dengan keadaan di sini dan liga di sini, jadi itu lah keadaan kita sekarang tapi walau bagaimana pun kita akan buat yang terbaik supaya pemain baharu import dapat sesuaikan diri dengan secepat mungkin yang boleh dan juga boleh bantu pasukan dalam persaingan awal musim ini," kata beliau ketika ditemui selepas perlawanan persahabatan NSFC dengan Terengganu FC di Stadium Tuanku Abdul Rahman, Paroi, di sini.

(Foto FB Negeri Sembilan Football Club)

Dalam pada itu, pasukan itu masih lagi belum memutuskan pemain import yang akan digunakan pada saingan nanti. Sementara itu, ketua pasukan, Mohd Zaquan Adha Abd Razak yakin perlawanan persahabatan pra musim itu dapat memberi pendedahan dan mempersiapkan pasukan itu dalam mencari keserasian bermain bersama pemain import.


Sheikh Salman dipilih sebagai Presiden AFC buat penggal ketiga

MANAMA, 1 Februari-Presiden Konfederasi Bola Sepak Asia (AFC)Sheikh Salman Ebrahim mengekalkan jawatannya buat penggal ketiga berturut-turut.Sheikh Salman yang mengetuai AFC sejak 2013 dipilih pada Kongres Konfederasi yang diadakan di Bahrain."Saya mengucapkan terima kasih diatas kepercayaan ahli konfederasi bagi mengetuai persatuan ini bagi tempoh empat tahun lagi", katanya yang menang tanpa bertanding.Presiden FIFA, Gianni Infantino menzahirkan ucapan tahniah kepada Salman diatas kemenangan tersebut sambil memuji kebangkitan bola sepak Asia khususnya ketika kejohanan Piala Dunia 2022 di Qatar."Secara jujurnya, kejohanan Piala Dunia di Qatar adalah antara kejohanan terbaik yang pernah dianjurkan setakat ini", ujar Infantino." Saya fikir agak sukar buat hos Piala Dunia selepas ini untuk sampai ke tahap seperti mana Qatar lakukan", tambahnya lagi.Kerabat diraja Bahrain itu merupakan calon seteru kepada Infantino ketika pemilihan FIFA pada 2016 lalu.Sebelum ini, Konfederasi Bola Sepak Asia (AFC) berada dalam krisis ketika diambil alih oleh Sheikh Salman susulan penggantungan seumur hidup bekas Presiden AFC terdahulu, Mohamed bin Hammam yang didakwa terlibat dalam rasuah dan salah guna kuasa.-AFC

(Presiden Konfederasi Bola Sepak Asia (AFC)Sheikh Salman Ebrahim dipilih terajui AFC buat penggal ketiga/ FOTO FB theafcdotcom)


Manchester United tandatangani Sabitzer secara pinjaman

LONDON, 1 Februari-Manchester United mengumumkan pasukan tersebut telah menandatangani perancang Bayern Munich, Marcel Sabitzer secara pinjaman.Sabitzer dibawa United sebagai pengganti kepada Christian Eriksen yang terpaksa berehat sehingga Mei depan ekoran kecederaan buku lali.Sabitzer sebelum ini pernah bermain buat RB Leipzig dan memenangi 68 caps buat Austria.Menurut Sabitzer, dia tidak sabar untuk membantu 'Red Devils' mencapai sasaran yang ditetapkan kelab itu."Ini merupakan peluang yang ditunggu-tunggu dan saya tidak sabar bagi membantu pasukan mencapai sasaran ditetapkan musim ini", katanya.Pengarah Kelab Manchester United, John Murtough pula percaya kehadiran Sabitzer mampu memberikan impak yang diharapkan oleh pasukan berkenaan."Kelab (Manchester United) telah lama memantau perkembangan Sabitzer. Kami percaya dengan kemampuan yang dimilikinya mampu memberikan impak buat pasukan", ujar Murtough.Ketika ini, Manchester United berada di kedudukan keempat Liga Perdana Inggeris dan merupakan pilihan untuk ke final Piala Liga-AFP

(Bintang Austria, Marcel Sabitzer dipinjamkan ke Manchester United sehingga akhir musim/FOTO AFP)


Shinji Kagawa kembali sertai Liga Jepun bersama Cerezo Osaka

TOKYO, 1 Februari-Bekas pemain antarabangsa Jepun, Shinji Kagawa kembali ke kancah Liga Jepun dengan menyertai kelab Cerezo Osaka selepas sedekad berkelana di Eropah.Perancang berusia 33 tahun itu yang memulakan karier bersama Cerezo Osaka sebelum menyertai Borussia Dortmund pada 2010.Kagawa berjaya membantu kelab bimbingan Jurgen Klopp memenangi dua kejuaraan Bundesliga dan satu kejuaraan Piala Jerman.Kelibat dan kecemerlangannya menarik minat Pengurus legenda Manchester United, Alex Ferguson yang membawanya masuk ke kelab berkenaan pada 2012.Di bawah kendalian Alex Ferguson Kagawa berjaya membantu skuad 'Red Devils' menjuarai Liga Perdana Inggeris pada tahun tersebut yang merupakan tahun terakhir buat 'Fergie' sebelum bersara sebagai pengurus.Pelantikan David Moyes sebagai pengurus baharu Manchester United pada 2013 mengubah nasib Kagawa. Dia diketepikan oleh pengurus berkenaan dan sering memanaskan bangku simpanan sebelum kembali semula ke Borussia Dortmund pada 2014.Kagawa membantu kelab tersebut memenangi Piala Jerman pada 2017. dia berjaya menjaringkan 60 gol dan membuat 200 penampilan buat kelab tersebut.Dia kemudian bermain di Turki, Sepanyol dan Belgium dengan kelab terakhirnya adalah Sint-Truiden.Kagawa memenangi 90 caps penampilan buat Jepun dan menjaringkan 31 gol buat 'Samurai Biru' dan bermain pada dua kejohanan Piala Dunia.-AFP

(Shinji Kagawa kembali sertai Liga Jepun bersama Crezo Osaka/FOTO FB /FootballJapan)


Chelsea sah sambar Fernandez

LONDON, 1 Februari - Perkembangan jendela perpindahan Januari yang ditutup semalam.Kelab England, Chelsea melengkapkan perpindahan perancang Argentina, Enzo Fernandez dari Benfica dengan rekod termahal Britain iaitu £106.8 juta.

Perkara itu disahkan Benfica dalam satu kenyataan sambil memaklumkan Chelsea bersedia membayar harga penebusan kontrak Fernandez itu yang sebelum ini telah disambung selama 8 tahun setengah.Harga perpindahan itu juga mengatasi rekod £100 juta yang dibayar Manchester City kepada Aston Villa ketika mendapatkan perancang England, Jack Grealish pada 2021.Fernandez merupakan antara tonggak utama Argentina yang menjuarai Piala Dunia 2022 di Qatar tahun lalu.Pemain berusia 22 tahun itu turut dinobatkan sebagai pemain muda terbaik dalam kejohanan tersebut.Fernandez yang memulakan kariernya bersama kelab Argentina, River Plate, menyumbang 4 gol dan 7 bantuan jaringan buat Benfica sejak menyertai kelab itu tahun lalu.Dia menjadi pemain kelapan dibawa The Blues pada jendela perpindahan januari ini. - Reuters


RTM rakan penyiar rasmi Liga Malaysia 2023

KUALA LUMPUR, 1 Februari- Menjelang saingan Liga Malaysia musim 2023 yang akan membuka tirainya tidak lama lagi.Peminat bola sepak tanah air menerima khabar gembira apabila Radio Televisyen Malaysia (RTM) akan menyiarkan 75 perlawanan secara langsung melibatkan pasukan-pasukan kegemaran masing-masing.Menteri Komunikasi dan Digital, Fahmi Fadzil dalam satu kenyataan berkata kesemua perlawanan itu membabitkan aksi Piala Sumbangsih, saingan Liga Super, Piala FA dan juga Piala Malaysia."Perlawanan pertama akan disiarkan pada 24 Februari 2023 melibatkan aksi Piala Sumbangsih antara juara Liga Super 10 kali, Johor Darul Takzim (JDT) menentang naib juara musim lalu, Terengganu FC," katanya.

Jelas beliau, kesemua perlawanan ini akan disiarkan pada waktu sebenar perlawanan.Peminat Liga Malaysia boleh menyaksikan kesemua 75 perlawanan tersebut di saluran TV2, Sukan RTM dan TV Okey selain penstriman langsung melalui aplikasi RTM Klik.


Perlu lebih insentif cukai untuk sokong acara sukan - Hannah Yeoh

PUTRAJAYA, 1 Februari- Kementerian Belia dan Sukan (KBS) mahu lebih banyak insentif cukai ditawarkan kepada penganjur dan penaja korporat acara sukan.Menteri Belia dan Sukan, Hannah Yeoh berkata, KBS akan mengadakan perbincangan dengan Kementerian Kewangan mengenai hal itu sebelum pembentangan Belanjawan 2023."Setiap tahun KBS akan meminta Kementerian Kewangan untuk cukai yang lebih menarik bagi penganjur dan penaja korporat acara sukan. Langkah dibuat ini untuk menyokong acara sukan. Dan untuk sukan ini, tidak boleh dikenakan caj yang mahal," katanya kepada pemberita di sini.Selain itu, isu skim insurans atlet yang tinggi, hubungan khas KBS dengan Pihak Berkuasa Tempatan (PBT) dan Kementerian Pembangunan Kerajaan Tempatan (KPKT) dalam proses SOP lesen penganjuran dan sewaan kemudahan sukan turut akan diberi tumpuan.Katanya, KBS akan mengadakan perjumpaan berkonsepkan Hari Terbuka yang bakal diadakan setiap bulan bersama kementerian berkaitan supaya penganjur dan pihak berkepentingan acara sukan dapat bertemu membincangkan isu-isu yang berkaitan.


Emman ungguli kejohanan Gusti Tag Team Antarabangsa Di Thailand

KUALA LUMPUR, 31 Januari-Juara Gusti Intercommonwealth Melbourne City Wrestling (MCW) di Australia, Emman Azman mengharumkan nama Malaysia sekali lagi apabila memenangi Kejohanan Gusti Tag Team Antarabangsa yang berlangsung di Setup Thailand Pro Wrestling, Thailand pada 28 Januari lalu.Menurut kenyataan My Pro Wrestling, Emman yang bergandingan bersama peserta gusti dari Canada, Sunny Z menewaskan pasukan tuan rumah iaitu Johnathan Johnson dan P’Suchart.Walaupun ini kali pertama Emman berganding dengan Sunny, strategi mereka membuahkan hasil. Emman yang berumur 22 tahun berkata, kemenangan ini mampu membuka ruang untuk ahli-ahli gusti di Malaysia untuk bertanding di Thailand pada masa akan datang.Pada 27 Januari 2023 lepas, Emman tewas kepada peserta Aiden Rex di Kejohanan Singapore Pro Wrestling (SPW).Namun, dia dijangka mempertahankan tali pinggang kejuaraannya pada Kejohanan Gusti New Breed anjuran My Pro Wrestling yang bakal diadakan pada 18 Februari 2023 di Kuash Theatre, Taman Tun Dr Ismail (TTDI), Kuala Lumpur.Kejohanan gusti itu akan menghimpunkan seramai 12 penggusti dunia dari lima negara iaitu Australia,Singapura, Filipina, Japan dan Dubai.

(Juara Gusti Intercommonwealth Melbourne City Wrestling (MCW) di Australia, Emman Azman/FOTO Kredit My Pro Wrestling)


Joao Cancelo ke Bayern Munich secara pinjaman

BERLIN, 31 Januari-Kelab gergasi Jerman, Bayern Munich berjaya memeterai perjanjian secara pinjaman bagi mendapatkan Joao Cancelo daripada Manchester City sehingga hujung musim.Perkara tersebut disahkan oleh kelab tersebut hari ini.Menerusi perjanjian tersebut, Bayern Munich mempunyai pilihan bagi membeli pemain berkenaan yang dianggarkan bernilai 70 juta Euro pada penghujung musim.Cancelo yang telah menjaringkan 7 gol dan membuat 41 penampilan bersama Portugal tiba di Munich Isnin lalu dan telah menyempurnakan pemeriksaan perubatan pada Selasa lalu.Menerusi satu kenyataan yang dikeluarkan oleh Bayern Munich, Cancelo meluahkan rasa terujanya kerana dapat menyertai dan bermain untuk kelab tersebut."Bayern Munich merupakan salah satu kelab terbaik di dunia. Semestinya dapat bermain bersama-sama pemain terbaik mampu memberi motivasi terbaik bagi meningkatkan permainan", ujarnya."Kelab ini sentiasa dahagakan kemenangan dan kejuaraan seperti mana saya juga", tambah Cancelo.Sementara itu, Pengarah Sukan Bayern Munich, Hasan Salihamidzic pula berkata corak permainan yang dimiliki Cancelo bersesuaian dengan corak menyerang yang diterapkan oleh kelab berkenaan.Cancelo sebelum ini telah disisihkan oleh bekas pengurusnya sebelum ini, Pep Guardiola dalam tiga perlawanan terakhirnya di Manchester City.Pengurus berkarisma itu dilihat lebih suka menggunakan Rico Lewis, di samping Nathan Ake dan Kyle Walker bagi posisi pertahanan kelab itu.Cancelo dijangka membuat penampilan bersama Bayern Munich ketika menentang Mainz rabu ini.-AFP

(Pemain pertahanan Portugal, Joao Cancelo/FOTO AFP)


Menteri Sukan arah MSN siasat dakwaan komen pemain hoki berbaur perkauman

KUALA LUMPUR, 31 Januari - Kementerian Belia dan Sukan (KBS) meminta Majlis Sukan Negara (MSN) menjalankan siasatan berhubung isu seorang pemain hoki wanita negara memuatnaik satu komen berbaur perkauman berhubung konsert A R Rahman di Stadium Bukit Jalil, Sabtu lalu.Menterinya, Hannah Yeoh berkata beliau turut meminta MSN mendapatkan maklumat daripada Konfederasi Hoki Malaysia (KHM) bagi membantu siasatan perkara tersebut."Respon kami (KBS), saya sudah meminta MSN untuk siasat perkara ini dan dapatkan makumat lanjut daripada MHC," katanya dalam sidang media selepas sesi townhall bersama industri sukan di Menara KBS, di sini, hari ini."Selepas mendapat pandangan daripada MSN, kita kan buat keputusan. MSN akan membuat perbincangan hari ini dengan MHC. Saya juga sudah maklumkan kepada Datuk Seri Subahan (Presiden MHC)," katanya pada sidang media Sesi Townhall Bersama Industri Sukan di Menara KBS di sini hari ini.

Terdahulu tular di media sosial mengenai akaun Instagram dipercayai milik pemain hoki wanita negara yang didakwa memberikan komen berbaur perkauman berkaitan konsert penyanyi dari India baru-baru ini.Pemain hoki tersebut tersebut telah pun memuatnaik permohonan maaf secara terbuka selepas menyedari komennya disalah tafsir di laman Instagram Story hari ini. "Saya Hanis Nadiah Onn pemain hoki negara dengan penuh rasa rendah diri dan tanggungjawab memohon maaf di atas satu hantaran komen yang di muatnaik secara sedar oleh saya pada 28 Januari 2023."Saya sedar implikasi komen tersebut telah membuatkan ramai pihak yang terkesan dan saya juga telah mengambil tindakan untuk memadan komen tersebut."Sepanjang penglibatan saya selama 10 tahun dalam sukan hoki, persekitaran saya dipenuhi dengan rakan-rakan berbilang kaum yang sentiasa berjuang untuk negara Malaysia. Dengan ini saya berasa menyesal di atas kecuaian saya dan dengan penuh rasa kesedaran sekali lagi saya memohon jutaan kemaafan kepada yang terkesan."


Maraton London penampilan terakhir Mo Farah sebelum bersara

LONDON, 31 Januari-Juara Olimpik empat kali Britain, Mo Farah menjangkakan 2023 menjadi tahun terakhir kerjaya olahraganya selepas mengesahkan akan menyertai Maraton London, April ini.Farah yang muncul juara Maraton Chicago pada 2018 dan pemenang rekod kebangsaan dalam acara maraton, tidak menyertai Maraton London, tahun lalu berikutan masalah kecederaan.“Saya tidak akan pergi ke Sukan Olimpik dan saya fikir 2023 mungkin tahun terakhir saya,” kata Farah yang berusia 40 tahun pada Mac ini.“Ia merupakan kerjaya yang menakjubkan dan bagi saya, mengambil bahagian dalam Maraton London adalah perkara yang besar,” katanya.Kali terakhir Farah menyertai Maraton Londoan adalah pada 2019, apabila dia sekadar menduduki tempat kelima.-AFP

(Bekas juara Olimpik, Mo Farah bakal buat penampilan terakhir di Maraton London/FOTO AFP)


Anwar cabar atlet negara lakar sejarah bawa pulang pingat emas sukan Olimpik

(Anwar pada Majlis Anugerah Sukan Negara (ASN) 2021 di Dewan Banquet Majlis Sukan Negara (MSN) Bukit Jalil/FOTO Facebook MSN)

KUALA LUMPUR, 31 Januari - Perdana Menteri Datuk Seri Anwar Ibrahim mencabar atlet negara untuk merangkul kilauan emas sekurang-kurangnya satu pingat emas pada temasya yang akan berlangsung di Paris tahun hadapan.Anwar berkata beliau meletak kepercayaan penuh kepada semua pihak termasuk Kementerian Belia dan Sukan (KBS), Majlis Olimpik Malaysia (MOM), persatuan dan badan sukan serta atlet dalam merealisasikan impian itu."Saya mahu sekurang-kurangnya kita kena capai satu pingat emas pada Sukan Olimpik akan datang."Kita cuba, usaha, serta ikhtiar sebaik mungkin cuba sedaya upaya… tiada tolak ansur tetapi kita harus terima kenyataan, dalam apa-apa persaingan kita harus terima baik keputusan yang adil dan bijaksana," katanya ketika berucap pada Majlis Anugerah Sukan Negara (ASN) 2021 di Dewan Banquet Majlis Sukan Negara (MSN) Bukit Jalil di sini hari ini.

Temasya Olimpik Tokyo 2020 menyaksikan atlet negara membawa pulang satu perak, satu gangsa menerusi jaguh berbasikal trek negara, Datuk Azizulhasni Awang dan pasangan beregu badminton, Aaron Chia dan Soh Wooi Yik.Pencapaian terbaik negara setakat ini ialah semasa temasya Sukan Olimpik Rio 2016 dengan catatan empat perak dan satu gangsa.Majlis berprestij itu turut dihadiri Menteri dan Timbalan Menterinya, Hannah Yeoh dan Adam Adli Abd. Halim, Tan Sri Mohamad Norza Zakaria selaku Presiden Majlis Olimpik Malaysia serta kepimpinan persatuan dan badan sukan negara.

Berita Berkaitan: Konsep Malaysia Madani perlu diamal dalam sukan - PM


Piala Liga Inggeris: Manchester dihimpit krisis kecederaan

LONDON, 31 Januari-Manchester United terus dilanda masalah kecederaan menjelang aksi timbal balik menentang Nottingham Forest di Old Trafford awal pagi Khamis ini.Terbaharu, pemain tengahnya, Christian Eriksen dijangka terpaksa direhatkan untuk pertemuan itu.Kelab berkenaan mendedahkan, Eriksen mungkin tidak sempat pulih akibat kecederaan pergelangan kaki yang dialami ketika saingan pusingan keempat Piala FA berdepan Reading baru-baru ini.Kedua-dua pasukan akan bertemu pada separuh akhir kedua Piala Liga bagi mencari tempat ke final di Wembley bulan depan.Skuad The Red Devils akan turun dengan memiliki kelebihan 3-0 daripada aksi pertama.Eriksen ialah pemain penting skuad kendalian Erik Ten Hag sejak menyertai United pada musim panas lalu.Sebelum ini, Ten Hag sudah kehilangan khidmat Diogo Dalot dan Anthony Martial selain tahap kecergasan Scott McTominay dan Luke Shaw yang masih belum di tahap terbaik.-AFP

(Pengurus Manchester United, Erik ten Hag/FOTO AFP)


Konsep Malaysia Madani perlu diamal dalam sukan - PM

(Anwar ketika hadir pada Majlis Anugerah Sukan Negara 2021 di Majlis Sukan Negara (MSN) Bukit Jalil hari ini/FOTO Bernama)

KUALA LUMPUR, 31 Januari - Semua persatuan sukan digesa mengamalkan konsep 'Malaysia Madani' dengan menghormati dan meraikan perbezaan agama serta budaya semua kaum.Perdana Menteri, Datuk Seri Anwar Ibrahim berkata, perkara itu antara aspek penting yang mampu memberi kesan kepada prestasi keseluruhan persatuan,mahupun atlet.Beliau mengambil contoh bekas pengurus kelab bola sepak Manchester United, Sir Alex Ferguson yang mengecap kejayaan dengan resipi meraikan perbezaan budaya dan agama dalam kalangan pemain."Kerana ini soal perpaduan, kita mahu kita menang, anak Malaysia menang, kalau kebetulan Melayu, Alhamdulillah -- kalau yang Cina, Buddha atau Hindu ini merupakan satu kegembiraan besar bagi seluruh rakyat."Inilah kekuatan kita, saya juga seperti saudara ada minat sukan-sukan tertentu. Setiap kali menang kita tidak tanya dia dari Sarawak atau dari Perlis, kita tidak tanya dia Muslim, Hindu, Melayu atau Cina."Kita merupakan kebanggaan bagi negara Malaysia tercinta," katanya ketika berucap pada Majlis Anugerah Sukan Negara (ASN) 2021 di Dewan Banquet Majlis Sukan Negara (MSN) Bukit Jalil di sini hari ini.

Beliau turut menggesa semua persatuan sukan menjaga penuh kebajikan atlet kerana sumbangan ahli sukan tidak boleh diremehkan.“Mereka sentiasa berusaha untuk berjaya, mereka tak mungkin cemerlang tanpa usaha atau menjaga kebajikan atlet, memberi kasih sayang dan kebajikan kepada mereka.“Sebab itu, bila kita dengar ada satu dua keterlanjuran yang pihak diamanahkan menjaga anak sukan, saya bersetuju langkah diambil oleh menteri kita, ia memberi mesej jelas bahawa kita tidak boleh ansur dalam apa-apa tindakan mengenai anak-anak yang dalam latihan kerana mereka anak-anak kita.Majlis berprestij itu turut dihadiri Menteri dan Timbalan Menterinya, Hannah Yeoh dan Adam Adli Abd. Halim, Tan Sri Mohamad Norza Zakaria selaku Presiden Majlis Olimpik Malaysia serta kepimpinan persatuan dan badan sukan negara.


KHM harap lebih banyak badan korporat tampil

(Kepulangan Skuad Senior Lelaki Kebangsaan disambut oleh Presiden KHM, Datuk Seri Subahan Kamal di KLIA pagi tadi/FOTO Facebook KHM)

SEPANG, 31 Januari - Konfederasi Hoki Malaysia (KHM) berharap lebih banyak badan korporat tampil membantu memajukan industri hoki negara.Presiden, Datuk Seri Subahan Kamal berkata, ini kerana sukan hoki Malaysia berpotensi besar dan sentiasa bersaing di pentas tertinggi antarabangsa.Ini terbukti dengan kejayaan skuad 'The Speedy Tigers' kendalian Arul Selvaraj yang melakar prestasi membanggakan dalam kejohanan Hoki Piala Dunia Lelaki baru-baru ini."Kami amat-amat berharap kerana sekarang kita berada di pentas dunia, kita perlukan sebanyak mungkin sokongan kerana saya sentiasa percaya yang sukan menyatukan rakyat dan hoki adalah sukan yang sebenarnya beraksi baik di pentas dunia."Kita boleh pergi jauh, kita layak ke Piala Dunia, kita mampu ke olimpik jadi kita sangat perlukan sebanyak mungkin sokongan dari sektor korporat di luar sana," katanya ketika menyambut ketibaan Skuad Senior Lelaki Kebangsaan yang tiba dari India awal pagi tadi di Lapangan Terbang Antarabangsa Kuala Lumpur (KLIA).

Menurut Subahan, selain skuad senior, pasukan muda negara juga bakal bersaing di pentas Piala Dunia Remaja hujung tahun ini.Skuad hoki lelaki negara selamat tiba di KLIA dari India kira-kira pukul 3.46 pagi tadi.Anak buah Arul Selvaraj bakal pulang ke pangkuan kelab masing-masing bagi menghadapi Liga Hoki Kebangsaan yang dijadualkan bermula pada 9 Februari.Skuad 'The Speedy Tigers' kemudian bakal menghadapi misi penting di Sukan Asia di Hangzhou, China pada September.Ia bakal menjadi platform kelayakan secara automatik ke Sukan Olimpik Paris 2024


Dyche dinamakan sebagai Pengurus baharu Everton

LONDON, 31 Januari- Pasukan tercorot Liga Perdana Inggeris, Everton menamakan bekas pengendali Burnley, Sean Dyche sebagai pengurus baharu buat pasukan tersebut.Dyche mengikat kontrak dua setengah tahun sehingga 2025 menggantikan Frank Lampard yang dipecat.Everton akan berdepan pendahulu EPL, Arsenal di Goodison Park untuk perlawanan pertama Dyche Sabtu ini.Pengendali berusia 51 tahun itu berkata adalah satu "penghormatan" untuk mengendalikan kelab Merseyside itu yang tidak menang sebarang kejuaraan sejak 1995 dan memecat pengurus Frank Lampard kurang setahun selepas dilantik.Dyche tiba di Goodison Park dengan menyedari bahawa moral pemain Everton berada di tahap terendah selepas bergelut dan bermain di luar kelompok utama buat pertama kali sejak 1954.Lampard dipecat minggu lalu selepas kalah sembilan kali dalam 12 aksi EPL dan tewas kepada pasukan yang juga bergelut, West Ham adalah perlawanan terakhirnya sebagai pengurus.

(Sebahagian penyokong Everton yang kecewa dengan prestasi kelab/FOTO AFP)


Liga Perdana Inggeris: Bournemouth pinjam Vina

LONDON, 31 Januari-Pemain pertahanan Uruguay, Matias Vina menyertai kelab Liga Perdana Inggeris, Bournemouth menerusi pinjaman selama enam bulan daripada kelab AS Roma.Vina merupakan pemain keempat yang ditandatangani oleh Bournemouth pada jendela perpindahan Januari.Sebelum ini, kelab berkenaan telah menandatangani Dango Ouattara, Darren Randolph, dan Antoine Semeyo bagi memperkuatkan pasukan.Menerusi pinjaman itu, Bournemouth mempunyai pilihan bagi menjadikan pinjaman itu kepada perpindahan kekal pada penghujung musim.Matias Vina 25, yang bermain di posisi pertahanan kiri turut berkemampuan bermain sebagai pertahanan tengah memulakan kariernya di Kelab Uruguay, Nacional.Pada 2019, dia membantu Nacional memenangi kejuaraan Liga Uruguay dan turut dinamakan sebagai pemain terbaik liga.Ketua Eksekutif Bernemouth, Neill Clarke menyatakan kelab berkenaan teruja kerana dapat mengikat khidmat pemain itu bagi meneruskan baki permainan bagi musim ini."Kelab begitu berbesar hati dapat menggunakan khidmat beliau (Vina) bagi separuh musim kedua.Walaupun, beliau akan hanya berusia 25 tahun, dia mempunyai pengalaman yang menakjubkan khususnya ketika bersama AS Roma pada kejohanan Liga Eropah musim lalu", ujar Clarke."Sudah pasti kehadirannya akan memberi persaingan bagi merebut kesebelasan utama di Bournemouth", tambah Clarke lagi.Kehadiran Vina tentunya ditagih oleh 'Cherries' yang kini berada di tangga ke-18 liga dan bergelut dari zon penyingkiran.Ketika bermain di AS Roma, Vina berjaya memenangi Trofi Liga Conference di bawah bimbingan pengurus legenda 'The Special One', Jose Mourinho.

(Pemain pertahanan Uruguay dan Bournemouth, Matias Vina /kredit : https://theathletic.com)


Pemilihan atlet angkat berat ke Sukan Sea Kemboja terhad,  berikutan isu doping

KUALA LUMPUR, 31 Januari- Persekutuan Angkat Berat Malaysia (PABM) berdepan pemilihan atlet yang agak terhad bagi mewakili negara pada Sukan SEA 2023 di Phnom Penh, Kemboja.Naib Presiden PABM, Amirul Hamizan Ibrahim berkata situasi itu berpunca selepas ketiadaan atlet berpotensi dari Terengganu dan Perlis susulan isu doping yang melanda kedua-dua negeri.Menurut Amirul lagi, Agensi Anti-Doping Malaysia (ADAMAS) masih belum menjatuhkan hukuman dan status atlet terlibat masih belum diketahui.

Sebelum ini, tiga atlet angkat berat, dua dari Terengganu dan seorang dari Perlis termasuk seorang berusia 16 tahun disahkan positif penggunaan bahan terlarang jenis Metandienone, Tebutaline dan Oxymetholone sebelum Sukan Malaysia (Sukma) ke-20 tahun lepas.Susulan itu, PABM mengundur diri daripada mengendalikan acara angkat berat Sukma dan diambil alih oleh Majlis Sukan Negara (MSN).Semalam, PABM meletakkan sasaran awal bagi atletnya untuk meraih pingat gangsa di Phnom Penh menerusi Muhammad Erry Hidayat dan Muhammad Hafiz Shamsuddin.


Lingai Challenge Jamboree 2023 tarik 1350 pelumba dari tiga negara

KUALA NERUS, 31 Januari - Lingai Challenge Jamboree 2023 yang membuka kalendar penganjuran perlumbaan berbasikal lasak(MTB) di Terengganu pada tahun ini mencipta penanda aras tersendiri setelah berjaya menarik penyertaan terbesar seramai 1,350 pelumba dari seluruh negara termasuk penyertaan dari negara Thailand dan Singapura. Menambah prestij perlumbaan yang dianjurkan oleh kerajaan negeri Terengganu melalui Pejabat Daerah Kuala Nerus dan Persatuan Lumba Basikal Negeri Terengganu (PLBT) turut berjaya menghimpunkan beberapa pelumba-pelumba kebangsaan dan profesional yang kini dalam persediaan ke beberapa pentas temasya sukan antarabangsa sepanjang tahun ini.

(Pegawai daerah Kuala Nerus Ahmad Azizi Zulkifli)

"Hari ini menunjukkan satu penanda aras yang baik lah bagi kejohanan Lingai Challenge Jamboree ini dan insyAllah sekiranya sambutan seperti ini dapat kita kekalkan tidak mustahil untuk kita anjurkan pada edisi akan datang," kata Pegawai daerah Kuala Nerus Ahmad Azizi Zulkifli.Perlumbaan lasak dalam cuaca hujan lebat yang mempertaruhkan kayuhan sejauh 34.5 KM meredah kawasan berbukit beraltitud tinggi melibatkan 11 kategori dipertandingkan termasuk kategori E-Bike bagi jentera basikal MTB elektronik berkuasa bateri yang pertama kali diperkenalkan.  Pemenang pingat emas di pentas sukan SEA Hanoi 2022 iaitu pelumba Zulfikri Zulkifli yang mewakili pasukan Helaz Cycling Team menepati ramalan untuk merangkul juara bagi acara tumpuan iaitu kategori Lelaki Terbuka dengan catatan masa 1 jam 55 minit 36 saat untuk menafikan pelumba Abdul Halim Hasan di tempat kedua dari pasukan MIFH Cycling Group dengan catatan 1 jam 58 minit 51.

Manakala tempat ketiga dimenangi oleh bekas pelumba negara Mohammad Saufi Mat Senan yang mewakili pasukan Crew Nejar dengan catatan masa 2 jam 9 minit 15 saat. "Lebih bersemangat saya untuk naik dan...tapi saya tidak boleh lalai juga.. sebab lawan-lawan saya pun bukan dalam Malaysia..luar Malaysia juga," kata Juara lelaki terbuka, Zulfikri Zulkifli. Bagi kategori Wanita Terbuka, dengan catatan masa 2 jam 55 minit 23 saat bagi tempat pertama dirangkul oleh pelumba bekas juara kebangsaan Mustika Ayuni Mustofa, menafikan pelumba Nurul Nadia di tempat kedua dengan catatan masa 3 jam 8 minit 42 saat. Manakala pelumba Nur Shamimie Suzana yang juga bekas juara kebangsaan berada di tempat ketiga dengan catatan masa 3 jam 12 minit 53 saat.  Pada penganjuran perlumbaan basikal lasak ini juga turut mendapat sokongan moral dengan kehadiran bekas jurulatih MTB negara yang telah membantu pelumba-pelumba tempatan untuk merangkul pingat emas pertama dalam sejarah penganjuran sukan SEA di Hanoi pada tahun lalu.  "Untuk kemajuan sukan dan pelumba-pelumba itu..kalau tiada sokongan ini maknanya pelumba kita tidak akan ke mana dan hanya berada di takuk yang lama sahaja," kata Ketua Jurulatih MTB Sukan SEA Hanoi, Mohd Arif Syukri Ahmad Sabti.


Sukan SEA Kemboja 2023: Skuad Berbasikal MTB sasar satu pingat emas dan dua gangsa

KUALA LUMPUR, 30 Januari-Skuad berbasikal MTB kebangsaan sasar satu pingat emas dan dua gangsa mampu di bawa pulang pada Sukan SEA Kemboja yang dijadual berlangsung di Phnom Penh, Mei ini.Pengurus pasukan MTB, Mohd Saiful Abdul Jalil berkata sasaran itu realistik, memandangkan pada edisi lepas, skuad tersebut berjaya membawa pulang satu emas dan dua gangsa.Pasukan tersebut kini memberi fokus kepada acara yang baharu di perkenalkan tuan rumah iaitu acara berganti-ganti merentas desa campuran."Pasukan ini dipecahkan kepada dua pasukan bagi menjalani latihan di Malaysia dan Indonesia. Pada bulan Mac kita akan berkumpul untuk ke Vietnam sebelum menyertai beberapa pertandingan di luar negara", ujarnya kepada media selepas Mesyuarat Prapemilihan Sukan SEA Kemboja di Wisma OCM.Tambahnya lagi, pasukan berkenaan merancang untuk menyertai kejohanan di Turkiye pada Fabruari dan Piala Thai pada Mac ini.

(Pengurus pasukan MTB, Mohd Saiful Abdul Jalil/FOTO RTM)


Memori rangkul Perak di Olimpik Rio, bakar semangat Liu Ying lahirkan pelapis baharu

KUALA LUMPUR, 30 Januari-Bergelar seorang atlet badminton profesional bukanlah sesuatu yang mudah, apatah lagi menjadi harapan kepada seluruh rakyat MalaysiaBekas pemain badminton beregu campuran negara, Goh Liu Ying berkata, tiada jalan pintas untuk berjaya, namun kecekalan mengharungi pelbagai dugaan adalah amat penting.Tambah Liu Ying, kejayaan mendapat pingat perak pada Sukan Olimpik Rio, Brazil 2016 adalah detik yang tidak dapat dilupakan sepanjang 14 tahun bergelar pemain badminton profesional."Saya rasa berdiri di podium Olimpik adalah detik terindah. Sebab itu merupakan impian semua atlet. Saya tidak menyangka saya mampu melakukannya", ujarnya ketika menjadi tetamu Selamat Pagi Malaysia (SPM) di Angkasapuri pagi tadi.Menurutnya, kejayaan itu menjadi hadiah buat bapanya yang mengimpikan untuk melihat Liu Ying berjaya di peringkat antarabangsa, khususnya di kejohanan Olimpik yang cukup berprestij.Dalam pada itu, Atlet kelahiran Melaka ini turut merancang menganjur beberapa siri kejohanan bagi mencungkil bakat baharu sebagai pelapis pemain profesional negara. Untuk rekod, Goh Liu Ying mencipta sejarah buat negara apabila berjaya memenangi pingat perak pada temasya Olimpik di Rio De Janeiro 2016 bersama Chan Peng Soon dalam acara beregu campuran setelah tewas kepada pasangan Indonesia Tontowi Ahmad dan Liliyana Natsir pada aksi final.

(Bekas Pemain beregu campuran negara, Goh Liu Ying/FOTO RTM)


Aniq Kasdan dan Aznil Bidin bersaing rebut slot ke Olimpik Paris 2024

KUALA LUMPUR, 30 Januari-Pemenang pingat emas Sukan Komanwel 2022, Aniq Kasdan dan Aznil Bidin terpaksa bersaing sesama mereka bagi merebut slot ke Temasya Olimpik Paris 2024.Jelas Naib Presiden Persekutuan Angkat Berat Malaysia, PABM, Amirul Hamizan, kedua-dua atlet berkenaan bersaing bagi kategori 61 kilogram dan setiap negara dibenarkan menghantar seorang wakil bagi satu kategori.Keputusan pemilihan atlet yang layak hanya akan diketahui selepas tiga sesi kelayakan olimpik yang dijalankan tahun ini."Kita tidak tahu sama ada Azil atau Aniq sebab masing-masing berada dalam kategori sama.Masing-masing perlu tunjukkan prestasi terbaik. Siapa yang terbaik, dia akan ke Olimpik Paris 2024", ujarnya.Tiga sesi kelayakan berkenaan melibatkan Kejohanan Asia 2023, Jianju, Korea Selatan; IWF Grand Prix Havana, Cuba; dan IWF World Championship, Riyadh, Arab Saudi.Kedudukan 14 terbaik bagi ketiga-tiga kejohanan ini akan melayakkan atlet negara secara merit ke Sukan Olimpik Paris 2024.Sementara itu, Pemenang Pingat Perak Sukan Komanwel 2022, Muhammad Erry Hidayat akan mengetuai kontinjen sukan angkat berat negara di Temasya Sukan SEA Kemboja 2023.Selain itu, PABM juga bercadang untuk menambah lima muka baharu yang masih menunggu kelulusan daripada Majlis Sukan Negara, MSN; dan Majlis Olimpik Malaysia, OCM.PABM bercadang untuk menukar kategori Erry daripada 73 kepada 81 kilogram bagi meningkatkan potensi meraih pingat.Jelas Naib Presiden, Amirul Hamizan, peluang menjulang pingat di kategori berkenaan lebih cerah selepas juara dunia dari Indonesia dikatakan tidak menyertai temasya kali ini."Pasa Suka SEA di Kemboja nanti, kita dah tentukan Ery akan mengetuai pasukan.Kita juga merancang untuk menukarkan kategori Ery daripada 73 kg kepada 81 kg bagi sasaran pingat.PABM meletakkan sasaran realistik 2 pingat gangsa di temasya berkenaan.

(Naib Presiden Persekutuan Angkat Berat Malaysia, PABM, Amirul Hamizan)


KBS pertimbang sukan catur disenaraikan pada SUKMA akan datang

KUALA LUMPUR, 30 Januari-Kementerian Belia dan Sukan (KBS) akan mempertimbangkan untuk sukan catur dipertandingkan pada Sukan Malaysia (SUKMA) pada masa akan datang.Menteri Belia dan Sukan , Hannah Yeoh, berkata sukan berkenaan semakin berkembang pesat seiring dengan kemajuan teknologi dan diminati oleh masyarakat.Jelas Hannah Yeoh, cadangan berkenaan akan disampaikan kepada Mesyuarat Jawatankuasa Tertinggi yang dianggotai wakil semua 14 negeri.Penganjuran pertandingan peringkat kebangsaan bagi mencungkil bakat baharu akan diperbanyakkan."Seperti sesi perjumpaan yang saya adakan bersama atlet. Ramai atlet berkata mereka hendak lebih banyak pertandingan catur. Tetapi ia melibatkan kos dan terpaksa berkongsi dengan pihak korporat.Kita dalam perbincangan dengan kementerian kewangan untuk tengok bagaimana kerajaan boleh membantu untuk menganjurkan lebih banyak pertandingan untuk semua sukan,bukan sahaja catur", ujarnya demikian di Bangi.

(Menteri Belia Dan Sukan, Hannah Yeoh/ FOTO RTM)


Terengganu FC buat persediaan di Thailand

KUALA LUMPUR, 30 Januari- Terengganu FC (TFC) bakal mengasah taji dalam empat aksi persahabatan dengan kelab liga utama Thailand Februari ini.Ia sebagai persediaan bertemu Johor Darul Ta'Zim FC dalam perlawanan Piala FA yang dijadual berlangsung pada 24 Februari ini di Stadium Sultan Ibrahim, Johor Bahru.Jelas jurulatih Terengganu FC (TFC), Tomislav Steinbruckner anak-anak buahnya kini masih lagi mencari rentak permainan memandangkan mereka baharu sahaja digandingkan.Untuk itu aksi pra musim menentang kelab tempatan dan Thailand amat penting bagi memperkemaskan pasukan."Saya akan membuat persiapan yang terbaik dan saya harap perlawanan pertama bagi JDT dan juga perlawanan yang pertama bagi kami, kami mampu menewaskan mereka," katanya.

Beliau berkata demikian kepada media selepas pasukannya seri 0-0 menetang KL City FC dalam aksi persahabatan di ibu negara.Tomislav mendesak pemainnya segera menyesuaikan diri bagi mengharungi liga 2023 yang dilihat sangat kompetetif.


Terbuka Australia 2023: Djokovic bergelar juara

(Novak Djokovic bersama trofi Norman Brookes Challenge selepas menang acara perseorangan Terbuka Australia dekat Melbourne/AFP)

MELBOURNE, 30 Januari- Tenis Terbuka Australia menyaksikan Novak Djokovic menewaskan Stefanos Tsitsipas dalam straight set di Rod Laver Arena, Melbourne.Pemain Serbia itu berjaya meraih kemenangan 6-3, 7-6, 7-6 dalam masa kurang tiga jam.Ia adalah kejuaraan Terbuka Australia ke-10 buat Djokovic.Kemenangan itu menyaksikan pemain berusia 35 tahun tersebut meraih gelaran ke-10 sekali gus melebarkan rekod di Melbourne Park.Ini juga merupakan mahkota Grand Slam ke-22 pemain Serbia itu, menyamai rekod pemain Sepanyol Rafael Nadal.Djokovic kembali bergelar pemain nombor 1 dunia buat kali pertama sejak Jun tahun lalu.- AFP


Tiada keperluan doktor pengiring khas pantau tahap kesihatan Azizulhasni

KUALA LUMPUR, 30 Januari - Tiada keperluan untuk membawa doktor pengiring khas memantau tahap kesihatan jaguh berbasikal trek negara, Datuk Mohd Azizulhasni Awang dalam kejohanan disertai tahun ini.Perkara itu memandangkan, khidmat pegawai perubatan dari Institut Sukan Negara (ISN) sudah mencukupi.Menurut Naib Presiden Persekutuan Kebangsaan Berbasikal Malaysia Datuk Amarjit Singh Gill pegawai perubatan ISN mampu memantau rapi atlet itu yang dijadual mengharungi jadual padat dalam misinya memburu tempat ke Sukan Olimpik Paris 2024.Beliau optimis Datuk Azizulhasni sihat dan mampu untuk beraksi dan sekiranya tidak, doktor pastinya tidak memberi lampu hijau kepadanya untuk menyertai perlumbaan Austral di Melbourne, Australia, Disember lepas. Pemenang pingat perak acara keirin lelaki pada Sukan Olimpik Tokyo 2020 itu bakal menempuh jadual padat dengan menyertai tiga siri kejohanan Piala Negara-Negara yang menawarkan mata kelayakan Olimpik.‘The Pocket Rocketman’ menjalani pembedahan April tahun lepas susulan masalah jantung yang jarang ditemui.


Piala Dunia: Johnathan, Nurul Syasya Nadia terkandas di pusingan kelayakan

KUALA LUMPUR, 30 Januari - Dua penembak kebangsaan, Johnathan Wong Guanjie dan Nurul Syasya Nadiah Mohd Arrifin gagal mempamerkan aksi terbaik mereka apabila masing-masing terkandas seawal pusingan kelayakan acara 10 meter (m) air pistol lelaki dan wanita pada saingan Piala Dunia Menembak 2023 di Indonesia, semalam.Menerusi laman sesawang kejohanan, issf-sports.org, pemenang pingat emas Sukan SEA Vietnam, Johnathan Wong didapati menamatkan cabaran di kedudukan ke-16 selepas hanya mengumpul 570 mata, sekali gus gagal menempatkan diri dalam kelompok lapan terbaik untuk mara ke pusingan ranking. Pada aksi final 10m air pistol lelaki yang berlangsung di Jakarta itu, Mukhammad Kamalov dari Uzbekistan berjaya membidik emas manakala penembak Turkiye Ismail Keles merangkul perak diikuti penembak tuan rumah, Muhamad Iqbal Raia Prabowo di tempat ketiga.Turut mengalami nasib sama adalah pemenang empat pingat emas Sukan Malaysia (Sukma) 2022, Nurul Syasya Nadiah yang sekadar menduduki tangga ke-14 selepas hanya melakukan bidikan 569 mata. Penembak Korea Selatan Oh Ye Jin mengungguli acara 10m air pistol wanita, manakala Slyvia Steiner dari Austria di tempat kedua manakala pingat gangsa milik atlet Taiwan Liu Heng Yu.


Tujuh pelumba TSG sahut cabaran Saudi Tour 2.1 UCI

KUALA TERENGGANU, 29 Januari - Pasukan berbasikal terbaik Asia, Terengganu Polygon Cycling Team (TSG) mempertaruhkan tujuh pelumba bagi mengharungi cabaran Saudi Tour yang berlangsung lima hari bermula esok.Ketua Pegawai Operasi TSG Nasiruddin Wan Idrus berkata tujuh pelumba tersebut termasuk tonggak import kelahiran Australia Jesse Ewart yang baru menyertai skuad itu musim ini.Beliau berkata turut tersenarai dalam perlumbaan bertaraf 2.1 Kesatuan Berbasikal Antarabangsa (UCI) itu ialah kapten pasukan Youcef Reguigui, Jeroen Meijers, Muhammad Nur Aiman Mohd Zariff, Nur Amirull Fakhruddin Mazuki, Jambaljamts Sainbayar dan Mohd Harrif Saleh."Ini adalah penampilan pertama Jesse Ewart bersama TSG. Kami amat teruja untuk melihat persembahan dan prestasinya."Kita juga membawa pelumba berpengalaman iaitu Harrif Saleh dan pakar pendakian Jambaljamts Sainbayar untuk mengharungi cabaran yang sukar di sana," katanya ketika dihubungi hari ini.

Nasiruddin berkata TSG tidak meletakkan sasaran tinggi di Saudi Tour memandangkan jelajah tersebut disertai banyak pasukan bertaraf jelajah dunia dan jelajah pro. Walau bagaimanapun, beliau berharap pelumba dapat mengutip seberapa banyak mata untuk mengekalkan kedudukan terbaik ranking Asia dan pasukan benua terbaik dunia di akhir musim ini."Tahun lepas pelumba kita gagal meraih sebarang podium kerana masalah seperti ribut pasir dan saingan daripada pelumba bertaraf dunia."Jadi musim ini kita meletakkan sasaran realistik iaitu 15 terbaik keseluruhan individu kerana lebih ramai pelumba handalan bertaraf dunia menyertai Saudi Tour kali ini," katanya.Dalam pada itu, Nasiruddin berkata pelumba import baharu TSG, Aiman Cahyadi berjaya meraih podium pada peringkat kedua perlumbaan Tour of Sharjah di Emiriah Arab Bersatu (UAE), semalam."Tour of Sharjah adalah perlumbaan pertama TSG musim ini. Kami amat berbangga dengan pencapaian Aiman yang juga pelumba kebangsaan Indonesia," katanya.- BERNAMA